
REPUBLIKA E SHQIPËRISË
KUVENDI

Komisioni i Posaçëm Parlamentar për Reformën në Sistemin e Drejtësisë

Tiranë, 3 Tetor 2016                                                                  
RAPORT 

PËR PROJEKTLIGJIN 

“PËR ORGANIZIMIN DHE FUNKSIONIMIN E INSTITUCIONEVE PËR TË LUFTUAR KORRUPSIONIN DHE KRIMIN E ORGANIZUAR”

I. HYRJE

Komisioni i Posaçëm Parlamentar për Reformën në Sistemin e Drejtësisë, i krijuar me vendimin nr.96/2014, të Kuvendit të Shqipërisë, në përputhje me objektin e veprimtarisë së tij, bëri analizën e gjendjes aktuale të organizimit dhe funksionimit të sistemit të drejtësisë dhe bazuar në gjetjet e saj hartoi Dokumentin Strategjik për Objektivat e Reformës në Sistemin e Drejtësisë.

Komisioni i Posaçëm Parlamentar për Reformën në Drejtësi propozoi hartimin e një pakete të plotë projektligjesh të nevojshme për reformimin e legjislacionit që rregullon organizimin dhe funksionimin e institucioneve të sistemit të drejtësisë, në veçanti të organizimit dhe funksionimit të Prokurorisë së Posaçme. I gjithë ky proces është realizuar me kontributin dhe mbështetjen e institucioneve të sistemit të drejtësisë, ekspertëve vendas dhe ndërkombëtarë, subjekteve të tjera të interesuara si dhe opinionit publik.
Me vendimin nr.14, datë 30.07.2015, Komisioni miratoi dokumentin “Analiza e Sistemit të Drejtësisë në Shqipëri”, i cili përbën të parin dokument gjerësisht të konsultuar në publik që analizon mbi baza objektive, shkencore dhe profesionale, nga pikëpamja ligjore dhe e zbatueshmërisë së ligjit, gjendjen aktuale të sistemit dhe të gjitha ato probleme që ky sistem mbart përsa i përket organizimit, funksionimit, mirëqeverisjes, efiçencës dhe administrimit të tij. 

Komisioni i Posaçëm, me vendimin nr.15, datë 30.07.2015 miratoi dokumentin “Strategjia e Reformës në Sistemin e Drejtësisë” si dhe Planin e Veprimit për zhvillimin e strategjisë për reformimin e sistemit të drejtësisë në Shqipëri, dokumente të cilat kanë zbërthyer në masa konkrete objektivat strategjikë të reformës në sistemin e drejtësisë, duke përcaktuar ligjet të cilat do t’i nënshtrohen ndërhyrjes nga Komisioni i Posaçëm Parlamentar për Reformën në Drejtësi. 

Strategjia për reformimin e drejtësisë ndër të tjera synon të trajtojë e japë zgjidhje për një nga fenomenet më negative që karakterizon sistemin e drejtësisë në vend, korrupsionin.  Ekzistenca dhe niveli i korrupsionit në drejtësi nuk është vetëm një çështje e perceptimit nga publiku, por edhe një fakt i konstatuar nga raportet e organizatave kombëtare dhe ndërkombëtare, sipas të cilave sistemi i drejtësisë nuk është i çliruar nga influencat e jashtme. Në këto kushte, ngritja e një strukture të posaçme antikorrupsion për zbulimin, hetimin dhe gjykimin e veprave penale në fushën e korrupsionit është domosdoshmëri me qëllim zbulimin, parandalimin dhe ndëshkimin e këtij fenomeni negativ për shoqërinë.

Në zbatim të ndryshimeve kushtetuese, bazuar edhe në Analizën e Sistemit të Drejtësisë në Shqipëri dhe në dokumentin “ Strategjia e Reformës në Sistemin e Drejtësisë”, ekspertët e nivelit të lartë vendas e ndërkombëtarë të caktuar nga Komisioni i Posaçëm Parlamentar për Reformën në Sistemin e Drejtësisë, hartuan projektligjin “Për Organizimin dhe Funksionimin e Institucioneve për të luftuar Korrupsionin dhe Krimin e Organizuar”.
II. QËLLIMI DHE OBJEKTIVAT E PROJEKTLIGJIT

2.1
Projektligji “Për Organizimin dhe Funksionimin e Institucioneve për të luftuar Korrupsionin dhe Krimin e Organizuar” është hartuar në përputhje me Kushtetutën e Republikës së Shqipërisë, të ndryshuar.

Projektligji është produkt i ekspertizës së dhënë nga grupi i ekspertëve të nivelit të lartë, vendas dhe ndërkombëtarë, pranë Komisionit të Posaçëm Parlamentar për Reformën në Sistemin e Drejtësisë në përputhje dhe në zbatim të parashikimeve të ligjit 76/2016 “Për disa shtesa dhe ndryshime në ligjin nr.8417, datë 21.10.1998 “Kushtetuta e Republikës së Shqipërisë”, të ndryshuar.
Projektligji është hartuar në zbatim të objektivave të përgjithshme të sistemit të drejtësisë,  për të garantuar që Struktura e Posaçme kundër Korrupsionit dhe Krimit të Organizuar (shkurtimisht SPAK) të jetë një strukturë:

· e pavarur ndaj çdo lloj ndikimi; 
· e paanshme në funksionimin e saj;
· me përgjegjësi, llogaridhënie, integritet të lartë moral dhe profesional në të gjitha nivelet strukturore të saj;
· efiçente dhe profesionale; 
· e besueshme, transparente dhe e aksesueshme prej publikut;

Qëllimi final i këtij projektligji është garantimi i ndëshkueshmërisë së veprave penale në fushën e korrupsionit, përmes forcimit të zbulimit dhe hetimit pro-aktiv dhe bashkëpunimit të ngushtë mes strukturave të specializuara antikorrupsion.

2.2
Nevoja e një ligji për organizimin dhe funksionimin e institucioneve për të luftuar korrupsionin dhe krimin e organizuar

Analiza e sistemit të drejtësisë në tërësi dhe asaj penale në veçanti, konstatoi problematika në organizimin, funksionimin e institucioneve që objekt të veprimtarisë së tyre kanë luftën kundër korrupsionit dhe krimit të organizuar. Projektligji synon të adresojë gjetjet mbi hetimin e korrupsionit të identifikuara nga Dokumenti Analitik, të cilat përfshijnë :

· kuadrin institucional të hetimit të korrupsionit, si dhe ndarjen e detyrave midis hallkave të ndryshme të agjencive ligjzbatuese;

· burimet njerëzore dhe financiare në dispozicion të hetimit të korrupsionit;

· teknikat e përdorura në hetimin e korrupsionit dhe

· cilësinë e bashkëveprimit mes prokurorisë dhe institucioneve të tjera në procesin e hetimit të korrupsionit. 

Problematikat e konstatuara përcaktuan domosdoshmërinë e hartimit të këtij projektligji, i cili rregullon organizimin dhe funksionimin e strukturave të specializuara për zbulimin, hetimin dhe gjykimin e veprave penale në fushën e korrupsionit dhe krimit të organizuar. përmes krijimit të Gjykatave të Posaçme kundër Korrupsionit dhe Krimit të Organizuar, Prokurorisë së Posaçme dhe Njësisë së Posaçme Hetimore, e cila emërtohet “Byroja Kombëtare e Hetimit”.
2.3

Pritshmëritë  nga  zbatimi  i  projektligjit

Pritshmëritë dhe dobishmëria e hartimit dhe miratimit të këtij projektligji del qartë nga qëllimi dhe objektivat e tij. 

Qëllimi i projektligjit është :

a) Garantimi i funksionimit të Prokurorisë së Posaçme, si një prokurori e specializuar, për të ushtruar kompetencat e parashikuara nga pika 1, e nenit 148/dh, të Kushtetutës, në mënyrë efikase dhe të pavarur nga çdo ndikim i paligjshëm, i brendshëm apo i jashtëm.
b) Garantimi i funksionimit të Njësisë së Pavarur Hetimore (NJPH) për të hetuar veprat penale të korrupsionit dhe krimit të organizuar, si dhe veprat e tjera penale të kryera vetëm nga subjektet e parashikuara në pikën 2, të nenit 135, të Kushtetutës, të pavarur nga çdo ndikim i paligjshëm, i brendshëm apo i jashtëm. 

Projektligji i hartuar garanton :

· krijimin e një strukture të pavarur e cila të funksionojë sipas parimeve të qëndrueshmërisë, besueshmërisë dhe qartësisë së kompetencave;

· statusin e veçantë të gjyqtarëve dhe prokurorëve të SPAK dhe hetuesve të Byrosë së Hetimit;

· paanshmërinë dhe palëvizshmërinë e tyre nga detyra;

· mundëson përzgjedhjen në këto funksione të individëve me integritet të lartë etiko-moral dhe profesional;

· prokurorët e gjyqtarët e SPAK t’i nënshtrohen kontrollit të së shkuarës së tyre dhe duke qënë objekt i monitorimit të vazhdueshëm, të gëzojnë trajtimin dhe përfitimet e duhura financiare si dhe kanë akses të gjerë në bazat e të dhënave të institucioneve, kur këto janë të domosdoshme në ushtrimin e ndjekjes penale.  

Projektligji gjithashtu synon parashikimin e:

· rregullave për organizimin dhe funksionimin e Prokurorisë së Posaçme kundër Korrupsionit dhe Krimit të Organizuar dhe Njësisë së Pavarur Hetimore, të krijuara nga pika 4 e nenit 148, të Kushtetutës; 
· kushteve dhe procedurës për emërimin e Drejtuesit të Prokurorisë së Posaçme; 

· kompetencave lëndore parësore dhe të tjera të Gjykatave të Posaçme kundër Korrupsionit dhe Krimit të Organizuar dhe Prokurorisë së Posaçme;

· kushteve dhe kriteret shtesë që duhet të përmbushin shtetasit për t’u emëruar, transferuar apo për t’u ngritur në detyrë si gjyqtarë ose punonjës pranë Gjykatave të Posaçme, prokurorë dhe punonjës pranë Prokurorisë së Posaçme, si dhe për t’u punësuar pranë Njësisë së Pavarur Hetimore;

· marrëdhënieve të Prokurorisë së Posaçme me institucione të tjera shtetërore, subjekte të tjera publike apo private, si dhe me publikun;

· organizimit dhe funksionimit të procesit të kontrollit të figurës, vëzhgimit të të dhënave financiare dhe vëzhgimit të telekomunikacioneve të gjyqtarëve të Gjykatave të Posaçme kundër Korrupsionit dhe Krimit të Organizuar, prokurorëve të Prokurorisë së Posaçme, drejtorit, zëvendës drejtorit, hetuesve dhe shërbimeve të policisë gjyqësore të Byrosë Kombëtare të Hetimit, si dhe vëzhgimit të të dhënave financiare dhe vëzhgimit të telekomunikacioneve të anëtarëve të afërt të familjeve të tyre.

III. KONSULTIMI PUBLIK - PARIM UDHEHEQËS NË INICIMIN DHE HARTIMIN E PROJEKTLIGJIT

Procesi i hartimit të projektligjit “Për Organizimin dhe Funksionimin e Institucioneve për të luftuar Korrupsionin dhe Krimin e Organizuar”, si gjithë procesi i reformës në sistemin e drejtësisë është ndërtuar në mënyrë të tillë që të respektojë parimet e gjithëpërfshirjes, transparencës, profesionalizmit, pajtueshmërisë me standardet ndërkombëtare dhe konsultimit të gjerë midis gjithë aktorëve në këtë proces. 

3.1
Gjithëpërfshirja

Projektligji u hartua gjatë periudhës Nëntor 2015 – Qershor 2016 nga ekspertët e nivelit të lartë, vendas dhe ndërkombëtar pranë Komisionit të Posaçëm Parlamentar për Reformën në Sistemin e Drejtësisë, të cilët përfaqësojnë institucionet më të rëndësishme të sistemit të drejtësisë, institucionet akademike që kontribuojnë në sistemin e drejtësisë si dhe përfaqësuesit e misioneve dhe organizatat e partnerëve ndërkombëtarë. 
Në përbërje të grupit të punës për hartimin e këtij projektligji kanë qenë ekspertë të nivelit të lartë vendas e ndërkombëtarë, si përfaqësues të Misionit OPDAT nga Shtetet e Bashkuara të Amerikës, përfaqësues të Misionit EURALIUS IV nga Bashkimi Evropian, si dhe kanë shërbyer si konsulentë të jashtë drejtues dhe ekspertë të strukturave me një status të ngjashëm si Zyra e USKOK- ut në Kroaci dhe DNA-së në Rumani. 

Grupi i punës është asistuar nga Sekretariati Teknik, i përbërë nga juristë, përfaqësues të Kuvendit, Prokurorisë së Përgjithshme, prokurorive të rretheve gjyqësore dhe gjyqtarë.

Duke ndjekur të njëjtën metodologji për secilën shtyllë të reformës në drejtësi, pranë çdo grupi që u ngarkua me hartimin e projektligjeve më të rëndësishme organike të sistemit të drejtësisë, është ngritur dhe ka funksionuar një grup konsultimi Think Tank ku janë atashuar gjyqtarë, prokurorë, oficerë të policisë gjyqësore, përfaqësues së Ministrisë së Punëve të Brendshme, Drejtoria e Përgjithshme e Parandalimit të Pastrimit të Parave, Ministrisë së Drejtësisë, avokatë, pedagogë të së drejtës penale etj.

Në datë 5 korrik 2016, në kuadër të transparencës dhe gjithëpërfshirjes, projektligji “Për Organizimin dhe Funksionimin e Institucioneve për të luftuar korrupsionin dhe krimin e organizuar”, iu është dërguar me e-mail të gjithë prokurorëve dhe gjyqtarëve të Republikës së Shqipërisë, me qëllim marrjen e komenteve mbi draftin përfundimtar. 

Komentet e marra nga pjesëmarrësit si gjatë konsultimit me grupin Think-Tank  dhe kontributet me shkrim nga rrjeti i konsultimit publik janë shqyrtuar dhe vlerësuar në mbledhjet e grupit hartues dhe janë reflektuar në tekstin e projektligjit.

 3.2
Transparenca dhe konsultimi publik

Grupi i Ekspertëve të Nivelit të Lartë pranë Komisionit të Posaçëm Parlamentar për Reformën në Drejtësi, në procesin e hartimit të projektligjit ka zhvilluar debate dhe diskutime proaktive, duke mundësuar një proces konsultimi të gjërë dhe gjithëpërfshirës. Struktura bazë për hartimin e këtij projektligji është diskutuar së bashku me projektligjin për disa shtesa dhe ndryshime në Kushtetutën e RSH, gjatë tryezave të konsultimit publik të zhvilluara përgjatë periudhës Nëntor- Dhjetor 2015 dhe Maj 2016. 

Komentet e marra nga pjesëmarrësit gjatë tryezave konsultative janë shqyrtuar dhe vlerësuar në mbledhjet e grupit hartues dhe janë reflektuar në tekstin e projektligjit.

Një ndihmesë në hartimin e projektligjit “Për Organizimin dhe Funksionimin e Institucioneve për të luftuar korrupsionin dhe krimin e organizuar” ka qënë dhe organizimi i tryezave të rrumbullakëta me qëllim marrjen e eksperiencave dhe praktikave të suksesshme nga vendet e  rajonit si Zyra e USKOK-ut në Kroaci, DNA-së në Rumani dhe praktikat e drejtësisë penale në Itali, etj.

IV. 
VLERËSIMI I PROJEKTLIGJIT NË RAPORT ME PARIMIN E KUSHTETUTSHMËRISË, SI DHE ME PROGRAMIN E DOKUMENTET POLITIKE TË REFORMËS NË DREJTËSI 
Projektligji u hartua në bazë e për zbatim të ligjit 76/2016 “Për disa shtesa dhe ndryshime në ligjin nr.8417, datë 21.10.1998 “Kushtetuta e Republikës së Shqipërisë” të ndryshuar, miratuar në  muajin korrik 2016. 

Projektligji  është  në  përputhje të  plotë me “Strategjinë e Reformës në Sistemin e Drejtësisë” dhe me “Analizën e Sistemit të Drejtësisë në Shqipëri”, të cilat janë miratuar nga Komisioni i Posaçëm për Reformën në Drejtësi. Në këto dokumente janë parashtruar përfundime, objektiva dhe detyra.    

Projektligji është harmonizuar me legjislacionin shqiptar në fuqi dhe referohet pajtueshëm në disa ligje që rregullojnë çështje në fusha të ngjashme. Ai është harmonizuar edhe me projektligje të tjera që po hartohen dhe do të miratohen në mbështetje dhe në zbatim të kësaj pakete kushtetuese. 

Për hartimin e projektligjit, ekspertët janë mbështetur dhe në legjislacione dhe ekperienca pozitive nga vendet e tjera të BE-së.

Komisioni i Posaçëm Parlamentar mori në shqyrtim projektligjin së bashku me gjashtë projektligjet e tjera prioritare si pjesë e paketës ligjore, që shoqëronte ndryshimet kushtetuese, në mbledhjen e datës 11 korrik 2016
. 

Projektligji u shqyrtua në parim, anëtarët e komisionit adresuan pyetje dhe morën përgjigje nga ekspertët në mbledhjen e datës 11.07.2016, në të cilën projektligji edhe u miratua në parim nga Komisioni i Posaçëm Parlamentar.

Komisioni filloi shqyrtimin nen për nen të projektligjit më datë 13.07.2016.  Komisioni zhvilloi diskutime, ku u ngritën një sërë pyetjesh dhe problematikash për çështje të projektligjit, për të cilat komisioni iu kërkoi ekspertëve rishikimin dhe pasqyrimin në teksin e projektligjit.
Në mbledhjen e Komisionit të Posaçëm Parlamentar, të mbajtur më datë 15.09.2016, anëtarët e opozitës në Komision paraqitën Opinionin e Grupit Parlamentar të Partisë Demokratike mbi projekligjin. Ky opinion iu shpërnda anëtarëve të komisionit dhe ekspertëve të OPDAT dhe EURALIUS, të cilët paraqitën vlerësimet e tyre rreth komenteve të bëra në opinionin e Grupit Parlamentar të Partisë Demokratike. Në shqyrtimin nen për nen të projektligjit nga Komisioni i Reformës, Komisioni vlerësoi të përfshijë një pjesë të amendamenteve të paraqitura nga anëtarët ë Komisionit të Grupit Parlamentar të Partisë Demokratike, në teksin e projektligjit, mbi bazën e diskutimeve të zhvilluara në komision. 

Në mbledhjen e datës 26.09.2016, Komisioni i Posaçëm Parlamentar vazhdoi me shqyrtimin e  projektligjit në të cilin janë reflektuar një sërë ndryshimesh konkrete në përmbajtjen e tij bazuar edhe në diskutimet në Komision, përfshirë edhe disa nga amendamentet konkrete të propozuara nga deputetët e Grupit Parlamentar të Partisë Demokratike.  

Në datë 30 shtator 2016, Komisioni votoi unanimisht në tërësi projektligjin. 

V. 
PËRMBAJTJA E PROJEKLIGJIT DHE ÇËSHTJE TË DISKUTUARA NË KOMISION

Projektligji përbëhet nga 10 krerë, 58 nene dhe 5 shtojca, pjesë e këtij ligji. Varianti integral i projektligjit që i bashkëngjitet këtij raporti reflekton: a) çështjet e ngritura nga anëtarët e komisionit gjatë diskutimit në parim dhe nen për nen të projektligjit; b) vlerësimet dhe riformulimet  e ekspertëve hartues në përgjigje të çështjeve të ngritura gjatë debatit në komision, përfshi edhe një pjesë të konsiderueshme nga propozimet e bëra në opinionin e deputetëve të opozitës dhe amendamenteve të prezantuara në mbledhjen e komisionit dhe gjatë procesit të konsultimit publik.

5.1 
Çështjet e trajtuara në Komision

Anëtarët e maxhorancës në Komision parashtruan një sërë pyetjesh dhe çështjesh për diskutim gjatë seancës së diskutimit në parim dhe nen për nen të projektligjit duke u lënë detyrë ekpertëve  për t’i reflektuar në tekstin e projektligjit.

Me ardhjen në komision, më datë 15 shtator 2016, anëtarët e opozitës depozituan me shkrim një opinion lidhur me përmbajtjen e projektligjit ku ndër të tjera theksonin :

· Çdo punonjës i Byrosë Kombëtare të Hetimit, përfshirë punonjësit e Shërbimeve të Policisë Gjyqësore, që do të jenë pjesë e saj, të emërohen e përzgjidhen njëlloj siç parashikohet edhe për hetuesit e Byrosë Kombëtare të Hetimit, nga vetë SPAK. Për këtë arsye u propozua që kontrolli i integritetit të zyrtarëve të këtyre strukturave të bëhet nga një Komision Ad Hoc, me përbërje prokurorë, gjyqtarë dhe punonjës të Byrosë Kombëtare të Hetimit. Për një periudhë tranzitore kontrolli i integritetit përpara emërimit për gjyqtarët dhe prokurorët të bëhet nga Komisioni i Pavarur i Kualifikimit, në kuadër të procesit kushtetues të rivlerësimit.  
· Kontrolli i telekomunikimeve dhe të dhënave financiare të gjyqtarëve, prokurorëve, Byrosë Kombëtare të Hetimit, dhe punonjësve të këtyre struktrave, të bëhet nga një prokuror i caktuar për këtë qëllim, ndërsa për prokurorët e SPAK të bëhet nga një prokuror i Prokurorisë së Përgjithshme, i caktuar me short.
· Ndryshimin e disa kritereve për emërimin e Drejtorit të Byrosë Kombëtare të Hetimit dhe
· Ndryshimin e rregullave mbi pushimin e cështjes, të cilat mund të krijojnë premisë për trajtim të pabarabartë, si dhe mund të cënojnë parimin kushtetues të “pavarësisë së brendshme të prokurorit të çështjes në ushtrimin e ndjekjes penale”, në kundërshtim me nenin 148, të Kushtetutës etj
Në lidhje me këto shqetësime, Komisioni i Posaçëm Parlamentar ka zhvilluar dhe një takim konsultues me përfaqësuesit e mediave dhe organizatave jo qeveritare. Pas këtij takimi, është shtuar një dispozitë e re e cila sheshon shqetësimet lidhur me cënimin e lirisë së medias. 

Komisioni gjatë shqyrtimit nen për nen të projektligjit mori në konsideratë një pjesë të amendamenteve të sjella nga opozita me shkrim si dhe propozime të bëra gjatë debatit të anëtarëve në mbledhjet e Komisionit të cilat janë reflektuar gjerësisht në përmbajtjen e projektligjit të paraqitur për miratim në seancë plenare. 
Në teksin e projektligjit janë reflekuar propozimet e paraqitura nga të gjithë anëtarët e komisionit  dhe të miratuara gjatë shqyrtimit të tij në komision.
5.2
Objekti, qëllimi  dhe parimet e  projektligjit

Projektligji përcakon qartë objektin dhe qëllimin e tij: 

i) parashikimi i rregullave për organizimin dhe funksionimin e Prokurorisë së Posaçme kundër Korrupsionit dhe Krimit të Organizuar dhe Njësisë së Pavarur Hetimore, të krijuara nga pika 4 e nenit 148, të Kushtetutës; 
ii) parashikimi i kushteve dhe procedura për emërimin e Drejtuesit të Prokurorisë së Posaçme; 

iii) parashikimi i kompetencave lëndore parësore dhe të tjera të Gjykatave të Posaçme kundër Korrupsionit dhe Krimit të Organizuar dhe Prokurorisë së Posaçme;

iv) parashikimi i kushteve dhe kriteret shtesë që duhet të përmbushin shtetasit për t’u emëruar, transferuar apo për t’u ngritur në detyrë si gjyqtarë ose punonjës pranë Gjykatave të Posaçme, prokurorë dhe punonjës pranë Prokurorisë së Posaçme, si dhe për t’u punësuar pranë Njësisë së Pavarur Hetimore; 

v) parashikimi i marrëdhënieve të Prokurorisë së Posaçme me institucione të tjera shtetërore, subjekte të tjera publike apo private, si dhe me publikun;

vi) organizimi dhe funksionimi i procesit të kontrollit të figurës, vëzhgimit të të dhënave financiare dhe vëzhgimit të telekomunikacioneve të gjyqtarëve të Gjykatave të Posaçme kundër Korrupsionit dhe Krimit të Organizuar, prokurorëve të Prokurorisë së Posaçme, drejtorit, zëvendës drejtorit, hetuesve dhe shërbimeve të policisë gjyqësore të Byrosë Kombëtare të Hetimit, si dhe vëzhgimit të të dhënave financiare dhe vëzhgimit të telekomunikacioneve të anëtarëve të afërt të familjeve të tyre.

Projektligji në nenin 3 përmban përkufizime të termave të përdorura në dispozat e tij si: informacioni sensitiv që nënkupton dokumentet elektronikë ose fizikë, fotografitë, regjistrimet, të dhënat, emrat ose çdo informacion tjetër me shkrim ose verbal, që merret gjatë apo si rrjedhojë e një hetimi penal në përputhje me këtë ligj. Lidhur me termin “Struktura e Posaçme kundër Korrupsionit dhe Krimit të Organizuar” e cila shkurtimisht quhet SPAK përdoret për t’iu referuar Prokurorisë së Posaçme kundër Korrupsionit dhe Krimit të Organizuar dhe Njësisë së Posaçme Hetimore, që do të quhet Byroja Kombëtare e Hetimit. Lidhur me konceptin “anëtar i afërt i familjes” nënkupton bashkëshortin/bashkëshorten, fëmijët mbi 18 vjeç dhe çdo person të lidhur nga gjaku apo martesa, i cili banon më shumë se 120 ditë në vit në të njëjtin vendbanim. Lidhur me konceptin “Vepra penale të lidhura me çështjen ose hetimin” nënkupton çdo vepër penale që është kryer me qëllim përgatitjen, mbështetjen, mundësimin, fshehjen  ose shmangien e zbulimit të një shkeljeje penale që është në kompetencën kryesore të gjykatave kundër korrupsionit dhe krimit të organizuar. Ky përkufizim përfshin gjithashtu çdo shkelje penale që pengon hetimin e çështjes, kanos dëshmitarët, viktimat, gjyqtarët, prokurorët, hetuesit apo punonjësit, apo shkatërron ose i bën provat të papërdorshme në mënyra të tjera. 

5.3 
Prokuroria e Posaçme, pavarësia funksionale e Prokurorisë së Posaçme nga Prokuroria e Përgjithshme dhe nga institucionet e tjera publike dhe kompetencat e saj
Në nenet 4 dhe 5, projektligji përcakton përbërjen e Strukturës së Posaçme Kundër Korrupsionit dhe Krimit të Organizuar si, Prokuroria e Posaçme dhe Byroja Kombëtare e Hetimit, bazuar në  parashikimet e nenit 148/dh të Kushtetutës.

Prokuroria e Posaçme ushtron ndjekjen penale dhe përfaqëson akuzën në emër të shtetit para Gjykatës së Shkallës së Parë kundër Korrupsionit dhe Krimit të Organizuar, Gjykatës së Apelit kundër Korrupsionit dhe Krimit të Organizuar, dhe Gjykatës së Lartë, merr masa dhe mbikqyr ekzekutimin e vendimeve penale, si dhe kryen detyra të tjera të ngarkuara me ligj. Në pikën 2, të nenit 4, të projektligjit përcaktohet se Prokuroria e Posaçme i kryen funksionet e saj në mënyrë të pavarur, nëpërmjet prokurorëve të posaçëm, të cilët emërohen nga Këshilli i Lartë i Prokurorisë në përputhje me këtë ligj.
Prokuroria e Posaçme ngrihet si një institucion i pavarur hetimor. Në projektligj parashikohen disa rregullime të ndryshme për organizimin dhe funksionimin e Prokurorisë së Posaçme nga sa janë parashikuar në projektligjin “Për Organizimin dhe Funksionimin e Prokurorisë në Republikën e Shqipërisë”. Prokuroria e Posaçme dhe Byroja Kombëtare e Hetimit ka buxhetin e vet të pavarur nga buxheti i Prokurorisë së Përgjithshme. Prokuroria e Posaçme është kompetente për hetimin dhe ndjekjen penale të çdo vepre të parashikuar nga nenet 8 dhe 9 të këtij projektligji në të gjithë territorin e Republikës së Shqipërisë. Konkretisht, në nenin 8 të projektligjit parashikohet se “Kompetenca lëndore parësore e gjykatave kundër korrupsionit dhe krimit të organizuar përcaktohet në nenin 75/a, të Kodit të Procedurës Penale. Kompetenca  lëndore parësore e gjykatave kundër korrupsionit dhe krimit të organizuar nuk mund të tejkalojë kompetencën e përcaktuar nga neni 135, pika 2 e Kushtetutës. Më tej, neni 9 i projektligjit, parashikon se nëse Prokuroria e Posaçme kryen një hetim brenda kompetencave të parashikuara në nenin 8, kjo prokurori ka kompetencë për të hetuar dhe ndjekur penalisht çdo vepër tjetër penale që  është e lidhur  me hetimin apo çështjen penale në kompentencë të saj. Prokuroria e Posaçme në ushtrimin e ndjekjes penale ka kompetencë për të kërkuar nga gjyqtarët e Gjykatave kundër Korrupsionit dhe Krimit të Organizuar, zbatimin e dispozitave të legjislacionit në fuqi për Parandalimin dhe Goditjen  e Krimit të Organizuar, Trafikimit dhe Korrupsionit nëpërmjet Masave Parandaluese kundër Pasurisë. Prokuroria e Posaçme në ushtrimin e ndjekjes penale,  bazuar ne kompetencën  lëndore të parashikuar në nenin 8 të projektligjit ka të drejtë për të kërkuar zbatimin e legjislacionit në fuqi për Mbrojtjen e deshmimtareve dhe bashkëpunëtorëve të drejtësisë. Përcaktimi i kompetencave lëndore në projektligjin për Prokurorinë e Posaçme  në lidhje me ushtrimin e ndjekjes penale e dallojnë Prokurorinë e Posaçme nga Prokuroria e juridiksionit të përgjithshëm.
Projektligji në dallim me organizimin e prokurorive të juridiksionit të përgjithshëm, i njeh të drejtën prokurorëve të Prokurorisë së Posaçme të përfaqësojnë akuzën për çështjet në juridiksionin e tyre penal në Gjykatën e Shkallës së Parë, në Gjykatën e Apelit kundër korrupsionit dhe krimit të organizuar dhe para Gjykatës së Lartë.

Drejtuesi i Prokurorisë së Posaçme zgjidhet në përputhje me nenin 148/dh, paragrafi 3, të Kushtetutës dhe ushtron funksione dhe kompetenca sipas parashikimeve të nenit 15 të projektligjit. Drejtuesi i Prokurorisë është drejtuesi administrativ i punonjësve të Prokurorisë së Posaçme. Ai nuk mund të nxjerrë udhëzime për një prokuror të posaçëm lidhur me thelbin e hetimeve apo çështjes penale të ndjekuar prej tij. Projektligji e ngarkon Drejtuesin e Prokurorisë së Posaçme  me detyrën e caktimit të çështjes prokurorëve të posaçëm bazuar në specializimin e tyre. Drejtuesi i Prokurorisë së Posaçme  koordinon punën e njësive që janë në kompetencë të tij më agjensitë e tjera të zbatimit të ligjit, shërbimet e inteligjencës, dhe autoritetet e tjera kompetente. Një detyrim tjetër i parashkuar në nenin 15 të projektligjit është të paraqes në Ministrinë e Financave projekt-buxhetin për Prokurorinë e Posaçme dhe Byronë Kombëtare të Hetimit si dhe brenda datës 1 mars, i dorëzon Këshillit të Lartë të Prokurorisë një raport vjetor me shkrim mbi veprimtarinë e Prokurorisë së Posaçme. Gjithashtu drejtuesi i prokurorisë  mund te thërrasë mbledhjen e Prokurorisë së Posaçme nëse është e nevojshme, të nxjerrë udhëzime të përgjithshme me shkrim në lidhje me procedurat administrative, si dhe në konsultim me Drejtorin e Byrosë Kombëtare të hetimit  miraton  rregulloren për funksionimin e Prokurorisë së Posaçme si dhe për Byronë Kombëtare të Hetimit të cilat përmirësojnë marrëdhëniet e punës, efikasitetin apo garancitë mes dy strukturave. Projektligji në nenin 15 parashikon dhe rastet  kur  në mungesë të tij, cakton një prokuror dhe nëse mungesa zgjat në mënyrë të përsëritur ose më shumë se 45 ditë, Këshilli i Lartë i Prokurorisë emëron një prokuror të posaçëm si Drejtor të Prokurorisë së Posaçme.

5.4. 
Pavarësia e prokurorëve të posaçëm nga drejtuesi i Prokurorisë së Posaçme  në ushtrimin e funksioneve të tyre
Në ushtrimin e funksioneve të tyre, prokurorët e Prokurorisë së Posaçme veprojnë dhe marrin vendime në mënyrë të pavarur, bazuar në parimet e ligjshmërisë, objektivitetit dhe paanshmërisë. Prokurori i Prokurorisë së Posaçme është përgjegjës për çështjen që i ngarkohet dhe i pavarur në punën e tij. Drejtuesi i Prokurorisë së Posaçme nuk mund t'i udhëzojë prokurorët e Prokurorisë së Posaçme për themelin e çështjeve.

5.5  
Struktura e Prokurorisë së Posaçme 
Për ushtrimin e funksioneve të saj kushtetuese, Prokuroria e Posaçme mbështetet nga personeli i këtyre sektorëve: Kancelari, Sektori i Dokumentacionit, Sektori i Ekspertizës, Sektori i Hetimit Financiar, Sektori i Bashkëpunimit Ndërkombëtar dhe Ndërlidhjes për Hetimet e Përbashkëta, Sektori për Asistencën për Individët me Status të Posaçëm dhe Koordinatori për Marrëdhënien me Mediat. Të gjithë kandidatët për personel të Prokurorisë së Posaçme duhet të përmbushin kushtet e sigurisë para se të emërohen në këta sektorë. 

Si pjesë e kësaj strukture projektligji parashikon sektorin për Asistencën për Individët me Status të Posaçëm, i cili ofron shërbime për individët me status të posaçëm sipas Kodit të Procedurës Penale, përfshirë viktimat e krimeve që janë brenda kompetencave të kësaj Prokurorie, si dhe për dëshmitarët në hetimet dhe çështjet e ndjekura nga kjo Prokurori, në përputhje me ligjet përkatëse. Këta individë duhet të jenë psikologë, sociologë apo degë të tjera të lidhura me këtë fushë.  
Sektori për Bashkëpunimin Ndërkombëtar dhe Hetimeve të Përbashkëta, i parashikuar në nenin 22 të këtij projektligji drejtohet nga një prokuror i posaçëm i emëruar nga drejtuesi i Prokurorisë së Posaçme, në përputhje me marrëveshjet ndërkombëtare. Detyra e këtij sektori është  bashkëpunimi me autoritete kompetente të shteteve të tjera dhe organizatave ndërkombëtare.  Sektori për Bashkëpunimin Ndërkombëtar dhe Hetimeve të Përbashkëta cakton anëtarë në organet e përbashkëta hetimore, të krijuara në bazë të një marrëveshjeje ndërkombëtare ose në bazë të një marrëveshjeve për një rast konkret, me qëllim hetimin, ndjekjen penale ose përfaqësimin në gjyq të veprave penale të parashikuara nga neni 75/a i Kodit të Procedurës Penale, në Republikën e Shqipërisë, ose në një ose më shumë shtete të tjerë si dhe kryen detyra të  tjera të parashikuara në projektligj.

Marrëdhëniet me mediat për informimin e publikut rreth veprimtarisë së Prokurorisë së Posaçme,  por duke ruajtur sekretin e hetimit, do të realizohen nëpërmjet Koordinatorit për Marrëdhënien me Mediat në Prokurorinë e Posaçme. Koordinatori për Marrëdhënien me Mediat kryen ndërlidhjen mes Prokurorisë dhe mediave kombëtare e ndërkombëtare, si dhe informon publikun për format e rrezikut, pasojat e korrupsionit dhe të krimit të organizuar, si dhe për metodat e instrumentat për parandalimin e tij. Projektligji rregullon kriteret e emërimit duke theksuar se veprimtaria e Koordinatorit për Marrëdhënien me Mediat kryhet nën drejtimin dhe në bazë të udhëzimeve të drejtuesit të Prokurorisë së Posaçme. 

5.6     Byroja Kombëtare e Hetimit dhe pavarësia nga administrata e Policisë së Shtetit  
Projektligji parashikon se juridiksioni i Byrosë Kombëtare të Hetimit është i njëjtë me juridiksionin e Prokurorisë së Posaçme. Byroja Kombëtare e Hetimit është strukturë e specializuar e policisë gjyqësore, që heton veprat penale në juridiksionin penal të Prokurorisë së Posaçme sipas parashikimeve të Kodit të Procedurës Penale. Byroja Kombëtare e Hetimit është një Strukturë e specializuar e policisë gjyqësore, e cila vepron vetëm nën drejtimin e Prokurorisë së Posaçme. Hetuesit e Byrosë Kombëtare e Hetimit kryejnë hetime nën drejtimin dhe kontrollin e drejtpërdrejtë dhe ekskluziv të prokurorëve të Prokurorisë së Posaçme. 

Kreun V i projektligjit  rregullon organizimin,  përbërjen e Byrosë Kombëtare të Hetimit, kriteret për emërim të Drejtorit, Zëvëndës drejtorit, hetuesit, shërbimeve të policisë gjyqësore të Byrosë Kombëtare të Hetimit  dhe rastet e lirimit, shkarkimit ose pezullimit nga detyra.

Kandidatët për punonjës të Byrosë Kombëtare të Hetimit, përfshi drejtorin, zëvendës drejtorin, hetuesit, punonjësit dhe oficerët e shërbimeve të policisë gjyqësore, para emërimit duhet të përmbushin kushtet  e sigurisë të përcaktuara në nenin 6 të  këtij projektligji.
Projektligji bën dallim midis kandidatëve për drejtor apo hetues në Byronë Kombëtare të Hetimit nga kandidatët për oficerë të policisë gjyqësore të shërbimeve, në lidhje me periudhën e zhvillimit të programit të nevojshëm të trajnimit.

Drejtori i Byrosë Kombëtare të Hetimit është përgjegjës për funksionimin e Byrosë Kombëtare të Hetimit. Për emërimin e tij, në nenin 33 të projektligjit parashikohet ngritja e një komisioni të përbërë nga Drejtuesi i Prokurorisë së Posaçme dhe dy prokurorë të posaçëm me më shumë vite eksperiencë pune si prokuror. Ky komision  pas një procesi rekrutimi të hapur dhe transparent,  rekomandon një kandidat për drejtor të Byrosë Kombëtare të Hetimit, i cili emërohet nga Këshilli i Lartë i Prokurorisë për një mandat 5 vjeçar, me të drejtë riemërimi një herë. Gjatë veprimtarisë së tij, Drejtori i Byrosë Kombëtare të Hetimit  mbikqyret nga një komision i përbërë prej tre prokurorësh të Prokurorisë së Posaçme, njëri prej të cilëve është drejtuesi i saj dhe dy të tjerët zgjidhen çdo vit me short. 

Në projektligj përcaktohen kriteret që duhet të gëzojë kandidati për t’u emëruar në postin e drejtorit të Byrosë Kombëtare të Hetimit. Kriteret dhe procedura e përzgjedhjes garantojnë  një kandidim të hapur, konkurimin e ndershëm midis shumë kandidatëve, vlerësimin objektiv të përmbushjes së kushteve dhe kritereve, transparencën dhe standardet e tjera të procesit të rregullt ligjor.   

Projektligji në nenin 35 parashikon rastet kur Drejtori i Byrosë Kombëtare të Hetimit lirohet nga detyra, shkarkohet apo pezullohet nga detyra nga Këshilli i Lartë i Prokurorisë. 

Zëvendës drejtori i Byrosë Kombëtare të Hetimit është përgjegjës për funksionimin e shërbimeve të policisë gjyqësore të Byrosë Kombëtare të Hetimit si dhe për funksionimin e vazhdueshëm të Byrosë Kombëtare të Hetimit gjatë çdo mungese të Drejtorit. Gjithashtu edhe për zëvendës drejtorin, projektligji përcakton kriteret e emërimit dhe shkrakimit të tij, si dhe kriteret dhe procedurat e emërimit dhe lirimit nga detyra të hetuesve, oficerëve të policisë gjyqësore të shërbimeve të Byrosë Kombëtare të Hetimit.

Projektligji parashikon se Struktura e Posaçme kundër Korrupsionit dhe Krimit të Organizuar ka një buxhet të pavarur.

Byroja Kombëtare e Hetimit ka në përbërjen e saj Shërbime të Policisë Gjyqësore. Qëllimi i tyre është të rrisë bashkëpunimin dhe komunikimin midis Byrorë Kombëtare të Hetimit dhe institucioneve të tjera, si dhe të ndihmojë në hetimet e Prokurorisë së Posacme, që kryhen nga këto institucione. 

Në nenin 39, projektligji ka parashikuar mënyrën e konkurimit të oficerëve të shërbimeve të policisë gjyqësore për t’u caktuar në Byronë Kombëtare të Hetimit dhe afatin e qëndrimit në këtë strukturë. Projektligji u garanton  të drejtën  oficerëve të këtyre shërbimeve, të cilët pas mbarimit të periudhës 5 vjeçare gëzojnë të drejtën të kthehen në pozicionin e mëparshëm  ose të emërohen në një pozicion në të njëjtin nivel, me një gradë që i korrespondon atij funksioni.

I gjithë rregullimi ligjor që projektligji ka parashikuar për organizimin dhe funksionin e  Byrosë Kombëtare të Hetimit, siguron pavarësinë e kësaj stukture, në përputhje me dispozitat e reja kushtetuese, konkretisht pika 4, e nenit 148, në të cilën thuhet: “Prokuroria e Posaçme dhe Njësia e Posaçme Hetimore për ndjekjen penale dhe hetimin e veprave penale të korrupsionit, krimit të organizuar dhe çështjeve penale sipas nenit 135, pika 2, të Kushtetutës janë të pavarura nga Prokurori i Përgjithshëm. Njësia e Posaçme Hetimore është në varësi të Prokurorisë së Posaçme.”

5.7 
Skanimi rigoroz i pasurive dhe figurës së gjyqtarëve, prokurorëve dhe hetuesve si kusht paraprak për emërimin e tyre në këto struktura, statusi i tyre
Në projektligj parashikohen kritere shtesë nga ato që ligji parashikon për prokurorët, gjyqtarët e gjykatave të zakonshme dhe oficerët e policisë gjyqësore. Gjyqtarët, prokurorët, hetuesit duhet të plotësojnë kushtet e sigurisë, përpara se të emërohen ose punësohen në këto pozicione. Projektligji në nenin 6 të tij përcakton procedurën dhe organin që do të realizojë verifikimin e kushteve të sigurisë përpara emërimit të kandidatit. Kandidati, bashkë me kërkesën për aplikim, dorëzojnë pranë institucioneve përkatëse të emërtesës, Deklaratën e Kontrollit të Pasurive të shoqëruar me të gjithë dokumentacionin që provon ligjshmërinë e pasurive dhe Deklaratën e Kontrollit të Figurës sipas Shtojcës A bashkëlidhur këtij projektligji. Ky detyrim shtrihet dhe për anëtarët e afërt të familjes së kandidatit të cilët plotësojnë, nënshkruajnë dhe dorëzojnë një deklaratë me shkrim sipas së cilës, nëse kandidati emërohet në detyrë apo punësohet, atëherë telekomunikimet dhe llogaritë bankare të tyre do të jenë objekt vëzhgimi, si dhe do të heqin dorë nga e drejta e jetës private lidhur me këto komunikime. Gjykatat e Posaçme kundër Korrupsionit dhe Krimit të Organizuar, Prokuroria e Posaçme dhe Byroja Kombëtare e Hetimit krijojnë Komisionin e Posaçëm të Verifikimit të Pasurisë dhe Figurës së Kandidatëve për të bërë verifikimin e kushteve të sigurisë para caktimit në detyrë ose emërimit, të përbërë nga:

a) dy prokurorë të Prokurorisë së Posaçme, të zgjedhur me short. Procesi i përzgjedhjes me short monitorohet nga Avokati i Popullit;

b) një gjyqtar të Gjykatave të Posaçme kundër Korrupsionit dhe Krimit të Organizuar, i zgjedhur me short. Procesi i përzgjedhjes me short monitorohet nga Avokati i Popullit;

c) një punonjës i seksionit të hetimit financiar pranë Prokurorisë së Posaçme, i caktuar nga Drejtuesi i Prokurorisë së Posaçme;

ç) një hetues i Byrosë Kombëtare të Hetimit, i caktuar nga Drejtori i Byrosë Kombëtare të Hetimit. 

Komisioni i Posaçëm i Verifikimit të Pasurisë dhe Figurës së Kandidatëve, pasi merr nga institucionet përkatëse të emërtesës deklaratat sipas pikave 2, 3 dhe 4 të këtij neni, kryen verifikimet e nevojshme për pasurinë dhe figurën dhe, brenda 120 ditëve, i dorëzon institucionit të emërtesës një raport të hollësishëm mbi ligjshmërinë e burimeve të pasurisë dhe pastërtinë e figurës, si dhe çdo dokumentacion tjetër mbështetës të paraqitur nga vetë kandidatët apo institucionet shtetërore të cilat bëhen pjesë e dosjes së kandidatit, sipas legjislacionit në fuqi. Komisioni i Posaçëm i Verifikimit të Pasurisë dhe të Figurës së Kandidatëve, përveç dokumentacionit të paraqitur nga vetë kandidatët, mund të kërkojë të dhëna ose informacione zyrtare nga çdo institucion shtetëror në lidhje me kandidatët. Komisioni i Posaçëm i Verifikimit të Pasurisë dhe të Figurës së Kandidatëve u kërkon informacion institucioneve shtetërore, objekti i ligjshëm i veprimtarisë së të cilave lidhet me hetimin dhe mbledhjen e të dhënave mbi pasurinë dhe figurën e individit, duke i caktuar detyra konkrete dhe afate për përmbushjen e tyre. Institucioni shtetëror përkatës është i detyruar që të paraqesë informacionin ose dokumentacionin e kërkuar brenda 15 ditëve nga data e njoftimit. Këto akte bëhen pjesë e dosjes së kandidatit dhe trajtohen në përputhje me legjislacionin në fuqi për mbrojtjen e të dhënave personale. Të dhënat dhe informacionet zyrtare mund t’i vihen në dispozicion kandidatit, mbi bazën e një kërkese të arsyetuar dhe në përputhje me legjislacionin në fuqi për informacionin e klasifikuar.  Në rast se përhapja e informacionit apo dokumenteve cënon informacionin e klasifikuar sekret apo sigurinë publike, atëherë Komisioni i Posaçëm i Verifikimit të Pasurisë dhe të Figurës së Kandidatëve, pasi njihet me to, nuk i përfshin në dosjen individuale të kandidatit dhe është i detyruar të ruajë konfidencialitetin mbi përmbajtjen e tyre. 

Institucioni i emërtesës merr vendim bazuar në ligj dhe prova të administruara.

5.8
 Heqja dorë nga të drejtat si kusht për emërimin në detyrë dhe aksesin në informacion
Në kreun VIII të  projektligjit parashikohen kushtet e sigurisë, besimit dhe konfidencialitetit të kandidatëve, që kandidojnë për t’u emëruar kryetar/gjyqtar, punonjës në gjykatat kundër korrupsionit dhe krimit të organizuar, drejtues i Prokurorisë, prokuror, punonjës në Prokurorinë e posaçme, drejtor/ zëvendësdrejtor, hetues, oficer në shërbimet e policisë gjyqësore dhe punonjës  në Byronë Kombëtare të Hetimit. Përpara emërimit  duhet të firmosin deklaratën përkatëse me shkrim për heqjen dorë nga e drejta e tyre për pritshmëri, për privatësi (jetën private) në telekomunikimet e tyre dhe në të dhënat financiare sipas formularit të shtojcës B bashkëlidhur këtij projektligji. Të njëjtën deklaratë duhet të firmosin anëtarët e afërt të familjes të personave të  njësuar me to.

Pas emërimit në detyrë apo punësimit, atyre nuk u lejohen të përdorin asnjë formë tjetër komunikimi elektronik, përveç numrave telefonikë dhe adresat postare elektronike që kanë deklaruar. Numri i telefonit dhe adresa e postës elektronike i nënshtrohen kontrollit periodik nga Oficeri Përgjegjës i Byrosë Kombëtare të Hetimit.

5.9
Kontrolli periodik i pasurive dhe figurës së gjyqtarëve, prokurorëve dhe hetuesve, oficerëve të shërbimeve të policisë gjyqësore dhe punonjësve të gjykatave kundër korrupsionit dhe krimit të organizuar, Prokurorisë së Posaçme dhe Byrosë Kombëtare të Hetimit. 

Neni 49 i projektligjit parashikon kontrollin periodik të llogarive financiare të kryetarëve të gjykatave, të gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve të posaçëm dhe punonjësve të Prokurorisë së Posaçme, të drejtorit, zëvendësdrejtorit, hetuesve, oficerëve të shërbimeve të policisë gjyqësore dhe punonjësve të tjerë të Byrosë Kombëtare të Hetimit, si edhe të anëtarëve të afërt të familjeve të tyre, të cilët vëzhgohen në përputhje me rregullat e parashikuara në këtë projektligj.
Projektligji parashikon mbikqyrjen dhe kontrollin periodik të pasurisë dhe figurës të gjyqtarëve të Gjykatave Kundër Korrupsionint dhe Krimit të Organizuar, prokurorëve të Prokurorisë së Posaçme,  hetuesve, oficerëve të policisë gjyqësore të shërbimeve, punonjësit e tjerë që punojnë në këto intitucione dhe personat e afërm të tyre sipas përcaktimit të personave të afërm të përcaktuar në këtë projektligj. Neni 42 i projektligjit parashikon mënyrën e caktimit të oficerit përgjegjës mbikqyrës, detyrat që do të kryejë, ku raporton, afatin e ushtrimit të kësaj detyre.
5.10 
Kontrollet dhe vëzhgimet që kryhen nga Drejtoria e Përgjithshme për Parandalimin e Pastrimit të Parave dhe Byroja Kombëtare e Hetimit
Në nenet 50 dhe 51, projektligji parashikon rregulla se si do të kryen kontrollet dhe vëzhgimet nga Drejtoria e Përgjithshme për Parandalimin e Pastrimit të Parave dhe Byroja Kombëtare e Hetimit mbi llogaritë financiare, telefonata, mesazhe apo komunikime me postë elektronike të kryetarëve, gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve dhe punonjësve të Prokurorisë së Posaçme, drejtorit, zëvendësdrejtorit, hetuesve dhe punonjësve të Byrosë Kombëtare të Hetimit, oficerëve të Shërbimeve të Policisë Gjyqësore të Byrosë kombëtare të Hetimit si dhe të anëtarëve të afërt të familjeve të tyre. Projektligji parshikon mënyrën e caktimit të personit përgjegjës, i cili ndryshohet me rotacion çdo dy  vjet,  periudhën  e ruajtjes të këtyre të dhënave  dhe procedurën që duhet të zbatohet në rastet e dyshimeve të përfshirjes në veprimtarinë kriminale.  
5.11 Bashkëpunimi i organeve shtetërore me strukturat e posaçme antikorrupsion

Kreu i IV i projektligjit rregullon mënyrën e bashkëpunimit të Prokurorisë së Posaçme dhe Byrosë Kombëtare të Hetimit me organet e tjera shtetërore, me Policinë e Shtetit dhe Drejtorinë e Përgjithshme për Parandalimin e Pastrimit të Parave. Projektligji parashikon që prokurori i posaçëm ka akses të drejtpërdrejtë në sistemet e informacionit apo bazat e të dhënave të administruara nga organet shtetërore, që përmbajnë informacionin e duhur për hetimin e veprave penale të parashikuar në nenin 75/a të Kodit të Procedurës Penale, duke respektuar legjislacionin në fuqi për informacionin e klasifikuar sekret shtetëror. Me kërkesë të Prokurorisë së Posaçme, Drejtoria e Përgjithshme e Parandalimit të Pastrimit të Parave vë në dispozicion të gjitha të dhënat që ka mbi transaksionet e personave të dyshuar për pastrim të produkteve të veprës penale dhe kryen kontrollet e nevojshme me qëllim të vërtetimit të ekzistencës së këtyre transaksioneve. Çdo punonjës i Policisë së Shtetit kur vjen në dijeni për kryerjen e një vepre penale të parashikuar në nenin 75/a të Kodit të Procedurës Penale, njofton menjëherë Byronë Kombëtare të Hetimit. Në këtë kre të projektligjit është rregulluar mënyra dhe afatet e realizimit të këtij bashkëpunimi më organet e tjera shtetëtore me Policinë e Shtetit dhe Drejtorinë e Përgjithshme për Parandalimin e Pastrimit të Parave. 

5.12  Statusi i punonjësve të shërbimit civil  të  gjykatave kundër korrupsionit dhe krimit të organizuar dhe organeve të specializuara të Strukturës së Posaçme Kundër Korrupsionit dhe Krimit të organizuar

Projektligji parashikon në kreun VI rregulla në lidhje me punonjësit e gjykatave kundër korrupsionit dhe krimit të organizuar dhe të strukturës së posaçme kundër korrupsionit dhe krimit të organizuar. Ata janë të detyruar të bëjnë deklarim financiar vjetor në Inspektoratin e Lartë për Deklarimin dhe Kontrollin e Pasurive dhe Konfliktin e Interesit. Mosdeklarimi ose deklarimi jo i plotë apo i rremë përbën shkak për pezullim të menjëhershëm dhe shkarkim të mundshëm.

Neni 45, paragrafi 2 i detyron t’i dorëzojnë Oficerit Përgjegjës të Byrosë Kombëtare të Hetimit deklaratën sipas Shtojcës A bashkëlidhur këtij projektligji. Punonjësit kanë detyrimin e vazhdueshëm të përditësojnë deklaratën sipas nevojës dhe të deklarojnë çdo konflikt interesi tek kancelari, tek gjyqtari apo tek prokurori përkatës. Mosdorëzimi apo mospërditësimi i deklaratës apo deklarimi jo i plotë apo i rremë përbën shkak për pezullim të menjëhershëm dhe shkarkim të mundshëm.

5.13 Siguria e mjediseve dhe siguria e personelit
Kreu VIII i projektligjit parashikon rregulla në lidhje me sigurinë e gjykatave kundër korrupsionit dhe krimit të organizuar dhe Prokurorisë së Posaçme. Gjykatat kundër Korrupsionit dhe Krimit të Organizuar, Prokuroria e Posaçme dhe Byroja Kombëtare e Hetimit do të kenë nevojë për sigurimin e ambienteve të tyre. Ky nen detyron shërbimet e sigurisë të Policisë së Shtetit të marrin masa për sigurimin, si dhe t’i raportojnë përkatësisht Kryetarit të Gjykatës përkatëse kundër Korrupsionit dhe Krimit të Organizuar, Drejtuesit të Prokurorisë së Posaçme dhe Drejtorit të Byrosë kombëtare të Hetimit.

Projektligji përcakton detyrime dhe kushte për ofrimin e mbrojtjes personale, jetës, shëndetit dhe pronës kur nevojitet, për gjyqtarët, prokurorët dhe punonjës të tjerë të Gjykatave kundër Korrupsionit dhe Krimit të Organizuar dhe të SPAK.

Oficerët e caktuar për sigurinë e gjyqtarëve, prokurorëve, anëtarëve të Byrosë Kombëtare të Hetimit, familjeve dhe banesave të tyre nuk zëvendësohen pa marrë paraprakisht miratimin e kryetarit të gjykatës, drejtuesit të Prokurorisë së Posaçme apo drejtorit të Byrosë Kombëtare të Hetimit. 

VI. STRUKTURA E PROJEKTLIGJIT

Projektligji përbëhet nga 10 krerë, 58 nene dhe 5 shtojca, pjesë e këtij ligji. 
Kreu I, përcakton objektin, qëllimin e krijimit të Prokurorisë së Posaçme dhe Byrosë Kombëtare të Hetimit, kushtet e sigurisë para emërimit në detyrë të kandidateve për gjyqtar, prokuror apo hetues, si dhe bën përkufizimin e termave të përdorura në këtë ligj. 

Kreu II, përcakton kompetencat lëndore parësore dhe kompetencat lëndore të tjera si dhe juridiksionin e Prokurorisë së Posaçme. 

Kreu III, trajton çështje të strukturës së Prokurorisë së Posaçme, pavarësia e prokurorëve  të Prokurorisë së Posaçme; Drejtuesit e Prokurorisë; mbledhja e Prokurorisë së Posaçme; kancelari, kompetencat e tij, përfaqësimi në gjykatat kundër korrupsionit dhe krimit të organizuar. Në këtë kre të projektligjit parashikohet ngritja e sektorëve në Prokurorinë e Posaçme, si sektori i hetimit financiar, sektori i dokumentacionit, sektori i ekspertizës dhe sektori për asistencën për individë me status të posaçëm si dhe mbikqyrjen e punojsëve dhe ekspertëve. Gjithashtu në këtë kre projektligji përcakton sektorin për Bashkëpunimin Ndërkombëtar dhe Hetimet e Përbashkëta, i cili do bashkëpunojë me autoritetet kompetente të tjera dhe organizata ndërkombëtare në hetime të përbashkëta.  
Kreu IV, i projektligjit, përmban rregulla për bashkëpunimin e Prokurorisë së Posaçme dhe Byrosë Kombëtare të Hetimit me institucionet e tjera, të cilat kanë detyrimin të japin informacion brënda 24 orëve ose, në qoftë se baza e të dhënave ekziston, t’i japin akses të drejtpërdrejtë Prokurorisë së Posaçme. Në këtë kre parashikohen dhe detyrimet e Policisë së Shtetit dhe Drejtorisë së Përgjithshme të Pastrimit të Parave për të informuar dhe bashkëpunuar me Prokurorinë e Posaçme dhe Njësinë e Posaçme Hetimore në rastet e veprave penale për të cilat me ligj janë kompetente për t’i hetuar.

Kreu V, i projektligjit, përcakton strukturën e Byrosë Kombëtare të Hetimit, kriteret që duhet të plotësojë një kandidat për t’u emëruar, liruar ose shkarkuar nga detyra të drejtorit, zv/drejtorit në Byronë Kombëtare të Hetimit. Gjithashtu në këtë kre përcaktohen kriteret për emërimin dhe largimin e hetuesve dhe shërbimeve të policisë gjyqësore, statusi i tyre. Gjithashtu në kreun V rregullohen marrëdheniet e Byrosë Kombëtare të Hetimit me strukturat e tjera të policisë.

Kreu VI i projektligjit, përcakton statusin e punonjësve të shërbimit civil dhe standartet e sjelljes së punonjësve të këtyre strukturave.

Kreu VII, parashikon rregulla për sigurinë e mjedisit dhe të personelit të gjyktave, prokurorisë dhe Byrosë Kombëtare të Hetimit. Atyre u sigurohet mbrojtje personale sipas kërkesës së kryetarit të gjykatës, të drejtuesit të Prokurorisë dhe të Byrosë Kombëtare të Hetimit.

Kreu VIII, përcakton kushtet e sigurisë, besimit dhe konfidencialitetin si heqja dorë nga disa të drejta si kusht për tu emëruar në detyrë. Gjithashtu në këtë kre percaktohen deklarimi dhe kontrolli paraprak i gjyqtarve, prokurorëve dhe hetuesve si dhe të afërmve të familjes së tyre, mbikqyrja e vazhdueshme, organet që do të kryejne këto kontrolle si dhe rastet e shkarkimit për shkelje të kushteve të besimit dhe konfidencialitetit.

Kreu IX, parashikon një buxhet të pavarur për Strukturën e Posaçme kundër Korrupsionit dhe Krimit të Organizuar që është pjesë e buxhetit të shtetit dhe një zë i veçantë i tij.

KREU X, parashikon dispozitat kalimtare dhe afatet për fillimin e funksionimit të Prokurorisë së Posaçme, Byrosë Kombëtare të Hetimit dhe Gjykatave kundër korrupsionit dhe krimit të organizuar.

Shtojcat e projektligjit 

Deklarata e kontrollit të figurës nga vetë subjekti që do rivlerësohet;
Shtojca A - Deklarata e kontrollit të figurës nga vetë subjekti që do rivlerësohet;
Shtojca B1 –Vetë Deklarimi i gjyqtarëve dhe prokurorëve;

Shtojca B2 –Vetë Deklarimi i kandidatëve për Pozicione të tjera në Prokurorinë e Posaçme, Kandidatët për Drejtor, Zëvendës Drejtor, Hetues, Oficer i Shërbimeve të Policisë Gjyqësore dhe Pozicione të Tjera në Byronë Kombëtare të Hetimit dhe Punonjësit e Gjykatave Kundër Korrupsionit dhe Krimit të Organizuar;

Shtojca B3 – Vetë Deklarimi  i anëtarëve të familjes së gjyqtarëve dhe punonjësve të tjerë të Gjykatave Kundër Korrupsionit dhe Krimit të Organizuar; i prokurorëve dhe punonjësve të tjerë të Prokurorisë së Posaçme; i drejtorit, zëvendës drejtorit, hetuesit, oficerit të Shërbimeve të Policisë Gjyqësore dhe pozicioneve të tjera në Byronë Kombëtare të Hetimit;

Shtojca C - Deklarimi i llogarive financiare. 

Miratimi i këtij projektligji si pjesë e paketës kushtetuese dhe ligjore për reformimin e sistemit të drejtësisë dhe zbatimi i suksesshëm i tij garanton funksionimin e Prokurorisë së Posaçme, si një  prokurori e specializuar për të ushtruar kompetencat e parashikuara nga pika 1 e nenit 148/dh, të Kushtetutës, në mënyrë efikase dhe të pavarur. Gjithashtu garanton funksionimin e Byrosë Kombëtare të Hetimit për të hetuar veprat penale të korrupsionit dhe krimit të organizuar, si dhe veprat e tjera penale të kryera nga subjektet e parashikuara në pikën 2, të nenit 135 të Kushtetutës. 

VII. PËRFUNDIM
Në përfundim të gjithë këtij procesi gjithëpërfshirës, transparent dhe mbështetur në standartet më të mira ndërkombëtare për hartimin, konsultimin dhe diskutimin e këtij projektligji, Komisioni i Posaçëm Parlamentar "Për reformën në Sistemin e Drejtësisë" miratoi unanimisht projektligjin “Për Organizimin dhe Funksionimin e Institucioneve për të luftuar Korrupsionin dhe Krimin e Organizuar” dhe ia paraqet atë seancës plenare të Kuvendit për votim, sipas tekstit integral bashkëlidhur këtij raporti.

KUVENDI
PROJEKTLIGJ

Nr. ______/2016
PËR ORGANIZIMIN DHE FUNKSIONIMIN E INSTITUCIONEVE PËR TË LUFTUAR KORRUPSIONIN DHE KRIMIN E ORGANIZUAR
Në mbështetje të neneve 81, 83 pika 1, të Kushtetutës, me propozim të një grupi deputetësh, Kuvendi i Republikës së Shqipërisë
VENDOSI:
KREU I

DISPOZITA TË PËRGJITHSHME
Neni 1

Objekti i ligjit
Objekti i këtij ligji është:
1. Përcaktimi i rregullave për organizimin dhe funksionimin e Prokurorisë së Posaçme kundër Korrupsionit dhe Krimit të Organizuar dhe Njësisë së Pavarur Hetimore, si organe kushtetuese, sipas pikës 4 të nenit 148, të Kushtetutës;
2. Përcaktimi i kushteve dhe procedura për emërimin e Drejtuesit të Prokurorisë së Posaçme; 

3. Përcaktimi i kompetencave lëndore parësore dhe të tjera të Gjykatave të Posaçme kundër Korrupsionit dhe Krimit të Organizuar dhe Prokurorisë së Posaçme;

4. Përcaktimi i kushteve dhe kriteret shtesë që duhet të përmbushin shtetasit për t’u emëruar, transferuar apo për t’u ngritur në detyrë si gjyqtarë ose punonjës pranë Gjykatave kundër Korrupsionit dhe Krimit të Organizuar, prokurorë dhe punonjës pranë Prokurorisë së Posaçme, si dhe për t’u punësuar pranë Njësisë së Pavarur Hetimore.

5. Përcaktimi i marrëdhënieve të Prokurorisë së Posaçme me institucione të tjera shtetërore, subjekte të tjera publike apo private, si dhe me publikun;
6. Organizimi dhe funksionimi i procesit të kontrollit të figurës, vëzhgimit të të dhënave financiare dhe vëzhgimit të telekomunikacioneve të gjyqtarëve të Gjykatave të Posaçme kundër Korrupsionit dhe Krimit të Organizuar, prokurorëve të Prokurorisë së Posaçme, drejtorit, zëvendës drejtorit, hetuesve dhe shërbimeve të policisë gjyqësore të Byrosë Kombëtare të Hetimit, si dhe vëzhgimit të të dhënave financiare dhe vëzhgimit të telekomunikacioneve të anëtarëve të afërt të familjeve të tyre.
Neni 2

Qëllimi i ligjit
Qëllimi i ligjit është:

1. Garantimi i funksionimit të Prokurorisë së Posaçme, si një prokurori e specializuar, për të ushtruar kompetencat e parashikuara në pikën 1 të nenit 148/dh të Kushtetutës, në mënyrë efikase dhe të pavarur nga çdo ndikim i paligjshëm, i brendshëm apo i jashtëm.

2. Garantimi i funksionimit të Njësisë së Pavarur Hetimore për të hetuar veprat penale të korrupsionit dhe krimit të organizuar, si dhe veprat e tjera penale të kryera vetëm nga subjektet e parashikuara në pikën 2 të nenit 135 të Kushtetutës, të paravur nga çdo ndikim i paligjshëm, i brendshëm apo i jashtëm.
Neni 3

Përkufizimet

Për qëllime të këtij ligji, termat e mëposhtëm kanë këto kuptime:
1. “Gjyqtar”, nënkupton çdo person që shërben si gjyqtar në çdo gjykatë të shkallës së parë, Gjykatë të Shkallës së Parë kundër Korrupsionit dhe Krimit të Organizuar, gjykatë apeli, Gjykatë të Apelit kundër Korrupsionit dhe Krimit të Organizuar, gjykatë administrative, apo Gjykatën e Lartë. 
2. “Prokuror” nënkupton çdo prokuror në prokuroritë pranë gjykatave të shkallës të parë, në prokuroritë pranë gjykatave të apeleve, në Prokurorinë e Posaçme kundër Korrupsionit dhe Krimit të Organizuar dhe në Prokurorinë e Përgjithshme.

3. “Prokuror më i lartë” është titullari/drejtuesi i Prokurorisë së Posaçme.

4. “Anëtar i afërt i familjes” nënkupton bashkëshortin/bashkëshorten, fëmijët mbi 18 vjeç dhe çdo person të lidhur nga gjaku apo martesa, i cili banon më shumë se 120 ditë në vit në të njëjtin vendbanim.

5. “Drejtues të institucioneve shtetërore qendrore ose të pavarura” nënkupton Drejtorin e Policisë së Shtetit, Shefin e Shtabit të Përgjithshëm të Forcave të Armatosura, Inspektorin e Përgjithshëm të Inspektoriatit të Lartë të Deklarimit dhe Kontrollit të Pasurive dhe Konfliktit të Interesave, Guvernatorin e Bankës Qendrore të Shqipërisë, Kryetarin e Kontrollit të Lartë të Shtetit, Kryetarin e Komisionit Qendror të Zgjedhjeve dhe Drejtorin e Shërbimit Informativ Shtetëror.  

6. “Vepra penale të lidhura me çështjen ose hetimin” nënkupton çdo vepër penale që është kryer me qëllim përgatitjen, mbështetjen, mundësimin, fshehjen ose shmangien e zbulimit të një shkeljeje penale që është në kompetencën kryesore të gjykatave kundër korrupsionit dhe krimit të organizuar. Ky përkufizim përfshin gjithashtu çdo shkelje penale që pengon hetimin e çështjes, kanos dëshmitarët, viktimat, gjyqtarët, prokurorët, hetuesit apo punonjësit, apo shkatërron ose i bën provat të papërdorshme në mënyra të tjera. 

7. “Informacion sensitiv” nënkupton dokumentet elektronikë ose fizikë, fotografitë, regjistrimet, të dhënat, emrat ose çdo informacion tjetër me shkrim ose verbal, që merret gjatë apo si rrjedhojë e një hetimi penal në përputhje me këtë ligj. Ky informacion nuk konsiderohet sensitiv pasi të jetë bërë publik në përputhje me Kodin e Procedurës Penale.  

8. Termi “Struktura e Posaçme kundër Korrupsionit dhe Krimit të Organizuar” përdoret për t’iu referuar Prokurorisë së Posaçme kundër Korrupsionit dhe Krimit të Organizuar dhe Njësisë së Posaçme Hetimore, e cila emërtohet “Byroja Kombëtare e Hetimit”. Struktura e Posaçme kundër Korrupsionit dhe Krimit të Organizuar quhet shkurtimisht “SPAK.”

Neni 4
Prokuroria e Posaçme
1. Prokuroria e Posaçme ushtron ndjekjen penale dhe përfaqëson akuzën në emër të shtetit para Gjykatës së Shkallës së Parë kundër Korrupsionit dhe Krimit të Organizuar, Gjykatës së Apelit kundër Korrupsionit dhe Krimit të Organizuar, dhe Gjykatës së Lartë, merr masa dhe mbikqyr ekzekutimin e vendimeve penale, si dhe kryen detyra të tjera të ngarkuara me ligj. 
2. Prokuroria e Posaçme i kryen funksionet e saj në mënyrë të pavarur, nëpërmjet prokurorëve të posaçëm të cilët emërohen nga Këshilli i Lartë i Prokurorisë në përputhje me këtë ligj.

Neni 5

Byroja Kombëtare e Hetimit
1. Byroja Kombëtare e Hetimit është strukturë e specializuar e policisë gjyqësore, që heton veprat penale në juridiksionin penal të Prokurorisë së Posaçme sipas parashikimeve të Kodit të Procedurës Penale. 

2. Byroja Kombëtare e Hetimit ka në përbërje të saj hetuesit dhe Shërbimet e Policisë Gjyqësore sipas këtij ligji. 
3. Drejtuesi i Byrosë Kombëtare të Hetimit, hetuesit dhe Shërbimet e Policisë Gjyqësore drejtohen dhe kontrollohen nga prokurorët e Prokurorisë së Posaçme.  
Neni 6

Procedura e verifikimit të kushteve të sigurisë përpara emërimit në detyrë

1. Kandidati për gjyqtar dhe nëpunës civil gjyqësor në Gjykatat e Posaçme kundër Korrupsionit dhe Krimit të Organizuar, për prokuror dhe personel administrativ në Prokurorinë e Posaçme, dhe për drejtor dhe hetues në Byronë Kombëtare të Hetimit duhet të plotësojë kushtet e sigurisë  përpara se të caktohet apo punësohet në një nga këto pozicione. Asnjë kandidat nuk mund të caktohet në detyrë ose të punësohet pa plotësuar këto kushte. Të njëjtat kushte duhet të plotësohen nga çdo punonjës i Prokurorisë së Posaçme dhe Byrosë Kombëtare të Hetimit të cilët kryejnë funksione hetimore ose funksionet e të cilëve mbështesin drejtpërsëdrejti hetimin. Kushtet e sigurisë para caktimit në detyrë ose emërimit janë:

a) kontrolli i verifikimit të pasurisë dhe të figurës;  

b) dhënia e pëlqimit për kontrollin periodik të llogarive të tyre bankare dhe të telekomunikimeve vetjake, për të cilën kandidati plotëson dhe nënshkruan një deklaratë me shkrim, sipas Shtojcës B1 të këtij ligji; si dhe 

c) dhënia e pëlqimit prej anëtarëve të afërt të familjes për kontrollin periodik të llogarive të tyre bankare dhe të telekomunikimeve vetjake, për të cilën anëtari i afërt i familjes plotëson dhe nënshkruan një deklaratë me shkrim sipas Shtojcës B2 të këtij ligji.

2. Kandidati, bashkë me kërkesën për aplikim, plotëson dhe dorëzon deklaratat e kontrollit të pasurive dhe të konfliktit të interesit pranë institucioneve përkatëse të emërtesës. Nëse, gjatë 180 ditëve para se të paraqiste kërkesën, kandidati ka kaluar një kontroll të kryer prej Inspektoriatit të Lartë të Kontrollit dhe Deklarimit të Pasurive dhe Konfliktit të Interesit, i cili nuk ka rezultuar në disfavor të tij, atëherë ky kriter do të konsiderohet si i përmbushur.
3. Kandidati plotëson Deklaratën e Kontrollit të Figurës sipas Shtojcës A të këtij ligji dhe e dorëzon atë tek institucionet e emërtesës. 
4. Kandidati dhe anëtarët e afërt të familjes plotësojnë dhe nënshkruajnë Vetë Deklarimin sipas Shtojcës B3 të këtij ligji, sipas së cilës, nëse caktohet në detyrë apo punësohet, telekomunikimet e tyre si dhe llogaritë bankare do të jenë objekt vëzhgimi, si dhe heqin dorë nga e drejta e jetës private lidhur me këto komunikime, si dhe i dorëzojnë ato tek institucionet e emërtesës.
5. Gjykatat e Posaçme kundër Korrupsionit dhe Krimit të Organizuar, Prokuroria e Posaçme dhe Byroja Kombëtare e Hetimit krijojnë Komisionin e Posaçëm të Verifikimit të Pasurisë dhe Figurës së Kandidatëve për të bërë verifikimin e kushteve të sigurisë para caktimit në detyrë ose emërimit, të përbërë nga:

a) dy prokurorë të Prokurorisë së Posaçme, të zgjedhur me short. Procesi i përzgjedhjes me short monitorohet nga Avokati i Popullit;

b) një gjyqtar të Gjykatave të Posaçme kundër Korrupsionit dhe Krimit të Organizuar, i zgjedhur me short. Procesi i përzgjedhjes me short monitorohet nga Avokati i Popullit;

c) një punonjës i seksionit të hetimit financiar pranë Prokurorisë së Posaçme, i caktuar nga Drejtuesi i Prokurorisë së Posaçme;

ç) një hetues i Byrosë Kombëtare të Hetimit, i caktuar nga Drejtori i Byrosë Kombëtare të Hetimit. 

6. Komisioni i Posaçëm i Verifikimit të Pasurisë dhe Figurës së Kandidatëve, pasi merr nga institucionet përkatëse të emërtesës deklaratat sipas pikave 2, 3 dhe 4 të këtij neni, kryen verifikimet e nevojshme për pasurinë dhe figurën dhe, brenda 120 ditëve, i dorëzon institucionit të emërtesës një raport të hollësishëm mbi ligjshmërinë e burimeve të pasurisë dhe pastërtinë e figurës, si dhe çdo dokumentacion tjetër mbështetës të paraqitur nga vetë kandidatët apo institucionet shtetërore të cilat bëhen pjesë e dosjes së kandidatit, sipas legjislacionit në fuqi. Komisioni i Posaçëm i Verifikimit të Pasurisë dhe të Figurës së Kandidatëve, përveç dokumentacionit të paraqitur nga vetë kandidatët, mund të kërkojë të dhëna ose informacione zyrtare nga çdo institucion shtetëror në lidhje me kandidatët. Komisioni i Posaçëm i Verifikimit të Pasurisë dhe të Figurës së Kandidatëve u kërkon informacion institucioneve shtetërore, objekti i ligjshëm i veprimtarisë së të cilave lidhet me hetimin dhe mbledhjen e të dhënave mbi pasurinë dhe figurën e individit, duke i caktuar detyra konkrete dhe afate për përmbushjen e tyre. Institucioni shtetëror përkatës është i detyruar që të paraqesë informacionin ose dokumentacionin e kërkuar brenda 15 ditëve nga data e njoftimit. Këto akte bëhen pjesë e dosjes së kandidatit dhe trajtohen në përputhje me legjislacionin në fuqi për mbrojtjen e të dhënave personale. Të dhënat dhe informacionet zyrtare mund t’i vihen në dispozicion kandidatit, mbi bazën e një kërkese të arsyetuar dhe në përputhje me legjislacionin në fuqi për informacionin e klasifikuar.  Në rast se përhapja e informacionit apo dokumenteve cënon informacionin e klasifikuar sekret apo sigurinë publike, atëherë Komisioni i Posaçëm i Verifikimit të Pasurisë dhe të Figurës së Kandidatëve, pasi njihet me to, nuk i përfshin në dosjen individuale të kandidatit dhe është i detyruar të ruajë konfidencialitetin mbi përmbajtjen e tyre. 

Neni 7
Procesi i aplikimit

1. Plotësimi i vendeve vakante pranë Strukturës së Posaçme kundër Korrupsionit dhe Krimit të Organizuar bëhet i hapur dhe transparent.  
2. Procesi i hapur dhe transparent përfshin si rregull: 

a) Aplikimin që në mënyrë të qartë parashikon minimumin e kualifikimeve për pozicionin dhe numrin e vendeve vakante;
b) Njoftimin për aplikim që: 

- publikohet të paktën dy javë përpara përfundimit të afatit të dorëzimit të tyre në website-n e institucionit; 
- specifikon afatin përfundimtar të aplikimit që është jo më pak se dy javë nga data e publikimit;
- specifikon informacionin dhe dokumentacionin e kërkuar për t’u dorëzuar bashkë me aplikimin;
- specifikon procedurën për aplikimet dhe se ku duhen dorëzuar ato. 
c) Rubrikën për vlerësimin e të gjithë aplikantëve bazuar në meritat e tyre; 
ç) Rubrikën që informon rreth komisionit dhe përbërjes të tij, që bën përzgjedhjen dhe rekomandimet;
d) Informimin në kohën e duhur të aplikuesve rreth rezultateve të konkursit.

KREU II

KOMPETENCAT
Neni 8
Kompetenca lëndore parësore
1. Kompetenca lëndore parësore e Gjykatave Kundër Korrupsionit dhe Krimit të Organizuar parashikohet në nenin 75/a të Kodit të Procedurës Penale, por nuk mund të tejkalojë kompentencën e përcaktuar nga neni 135, pika 2 të Kushtetutës. 

2. Gjykata kundër Korrupsionit dhe Krimit të Organizuar dhe Prokuroria e Posaçme janë kompetente për të shqyrtuar, hetuar dhe ndjekur penalisht çdo vepër penale sipas pikës 1 të këtij neni edhe në rastet kur nuk ngrihet akuzë kundër një zyrtari sipas nenit 135, pikës 2, i Kushtetutës, ose kundër një drejtuesi të një institucioni qendror ose të pavarur sipas këtij ligji, ose nëse ai zyrtar publik ose zyrtar i lartë largohet gjatë kohëzgjatjes së hetimit. 
Neni 9
Kompetenca lëndore të tjera
1. Gjykata kundër Korrupsionit dhe Krimit të Organizuar dhe Prokuroria e Posaçme kanë kompetencë për të shqyrtuar, hetuar dhe ndjekur penalisht çdo vepër penale tjetër që është e lidhur ngushtë me hetimin apo çështjen penale brenda kompetencave të parashikuara në nenin 8 të këtij ligji.

2. Prokuroria e Posaçme në ushtrimin e ndjekjes penale sipas parashikimeve të nenit 8 të këtij ligji, ka kompetencë për të kërkuar nga gjyqtarët e Gjykatave  kundër Korrupsionit dhe Krimit të Organizuar, zbatimin e dispozitave të legjislacionit në fuqi për Parandalimin dhe Goditjen e Krimit të Organizuar, Trafikimit dhe Korrupsionit nëpërmjet Masave Parandaluese kundër Pasurisë. 
3. Prokuroria e Posaçme në ushtrimin e ndjekjes penale sipas parashikimeve të nenit 8 të këtij ligji, ka kompetencë për të kërkuar zbatimin e dispozitave të legjislacionit në fuqi për Mbrojtjen e Dëshmitarëve dhe Bashkëpunëtorëve të Drejtësisë. 
4. Gjykatat kundër Korrupsionit dhe Krimit të Organizuar kanë kompetenca mbi hetimet, çështjet dhe kërkesat e paraqitura në përputhje me këtë nen.
Neni 10
Juridiksioni penal
1. Gjykatat kundër Korrupsionit dhe Krimit të Organizuar dhe Struktura e Posaçme kundër Korrupsionit dhe Krimit të Organizuar e kanë vendndodhjen në Tiranë dhe e ushtrojnë juridiksionin e tyre penal në të gjithë territorin e Shqipërisë. Byroja Kombëtare e Hetimit mund të krijojë zyra të përkohshme ose të përhershme jashtë Tiranës, për të përmbushur qëllimin e saj.

2. Prokuroria e Posaçme ka juridiksion penal për hetimin dhe ndjekjen penale të çdo vepre të parashikuar nga nenet 8 dhe 9 te këtij ligji në të gjithë territorin e Republikës së Shqipërisë. 
KREU III

PROKURORIA E POSAÇME
Neni 11
Prokuroria e Posaçme
1. Prokuroria e Posaçme përbëhet nga Drejtuesi i Prokurorisë dhe nga Prokurorët e Posaçëm.
2. Dispozitat e Ligjit për Organizimin dhe Funksionimin e Prokurorisë në Republikën e Shqipërisë zbatohen edhe për organizimin dhe veprimtarinë e Prokurorisë së Posaçme, përveçse kur ky ligj parashikon ndryshe.
3. Prokuroria e Posaçme ushtron funksionet përmes prokurorëve të posaçëm dhe sektorëve mbështetës në përputhje me këtë ligj. Hetuesit dhe shërbimet e policisë gjyqësore të Byrosë Kombëtare të Hetimit drejtohen dhe kontrollohen nga prokurorët e Prokurorisë së Posaçme.
Neni 12

Prokurorët e Prokurorisë së Posaçme

1. Prokurorët e Prokurorisë së Posaçme emërohen nga Këshilli i Lartë i Prokurorisë, në përputhje me parashikimet e nenit 148/dh të Kushtetutës dhe legjislacionin në fuqi.

2. Kandidatët për prokurorë në Prokurorinë e Posaçme duhet të përmbushin parakushtet e sigurisë të nenit 6 të këtij ligji. Një kandidat nuk mund të caktohet në detyrë në Prokurorinë e Posaçme pa përmbushur parakushtet e sigurisë dhe kushtet e aftësive profesionale. Këshilli i Lartë i Prokurorisë, përpara emërimit sipas parashikimeve të Ligjit për Organet e Qeverisjes së Sistemit të Drejtësisë, administron, shqyrton dhe vlerëson edhe dokumentacionin e secilit kandidat të ardhur nga Komisioni i Posaçëm i Verifikimit të Pasurisë dhe të Figurës së Kandidatëve. Kandidati i cili merr një vlerësim negativ nga Komisioni i Posaçëm i Verifikimit të Pasurisë dhe të Figurës së Kandidatëve, bazuar në ligj dhe në prova, nuk mund të emërohet si prokuror në Prokurorinë e Posaçme. Vendimi i Këshillit të Lartë të Prokurorisë është i formës së prerë.
3. Prokurorët emërohen në detyrë nga Këshilli i Lartë i Prokurorisë për një mandat nëntë vjeçar. Mandati pezullohet apo ndërpritet vetëm nëse Inspektori i Lartë i Drejtësisë kërkon procedim disiplinor kundër prokurorit.

4. Në përfundim të mandatit të prokurorit të posaçëm, Këshilli i Lartë i Prokurorisë e kthen atë në pozicionin e tij/saj të mëparshëm ose në pozicione të lira në zyra të tjera të sistemit të prokurorisë, duke marrë përparësi mbi kandidatët e tjerë.

Neni 13
Pavarësia e prokurorëve të Prokurorisë së Posaçme
1. Prokurorët e posaçëm në ushtrimin e funksioneve të tyre, veprojnë dhe marrin vendime në mënyrë të pavarur bazuar në parimet e ligjshmërisë, objektivitetit dhe paanshërisë.  
2. Prokurorët e posaçëm zbatojnë udhëzimet e përgjithshme të dhëna me shkrim nga prokurori më i lartë sipas këtij ligji. Prokurori më i lartë nuk mund t’i japë udhëzime një prokurori të posaçëm lidhur me thelbin e hetimit apo çështjes. 
3. Ligji garanton pavarësinë dhe autonominë e nevojshme për marrjen e vendimeve gjatë ushtrimit nga prokurorët të funksionit të tyre kushtetues e ligjor, pavarësisht ndikimit të paligjshëm të brendshëm apo të jashtëm nga çdo autoritet publik a privat.
Neni 14

Përgjegjshmëria

Prokurorët e Prokurorisë së Posaçme, kur kanë dyshime të arsyeshme për kryerjen e një vepre penale, hetojnë dhe ndjekin penalisht prokurorë të Prokurorisë së Posaçme ose gjyqtarë të Gjykatave kundër Korrupsionit dhe Krimit të Organizuar. 
Neni 15
Drejtuesi i Prokurorisë së Posaçme

1. Drejtuesi i Prokurorisë së Posaçme zgjidhet në përputhje me nenin 148/dh, pika 3, të Kushtetutës.
2. Drejtuesi Prokurorisë së Posaçme ushtron funksionet dhe kompetencat e mëposhtme:

a) është drejtues administrativ i punonjësve të Prokurorisë së Posaçme. Drejtuesi Prokurorisë së Posaçme nuk i jep udhëzime një prokurori të posaçëm lidhur me thelbin e hetimeve apo çështjes penale të ndjekuar prej tij;

b) u cakton çështje prokurorëve të posaçëm bazuar në specializimin e tyre;
c) koordinon punën e njësive që janë në kompetencë të tij më agjensitë e tjera të zbatimit të ligjit, shërbimet e inteligjencës, dhe autoritetet e tjera kompetente;
ç) i paraqet Ministrisë së Financave projekt-buxhetin për Prokurorinë e Posaçme dhe Byronë Kombëtare të Hetimit;
d) brenda datës 1 mars, i dorëzon Këshillit të Lartë të Prokurorisë një raport vjetor me shkrim mbi veprimtarinë e Prokurorisë së Posaçme;
dh) thërret mbledhjen e Prokurorisë së Posaçme, kur është e nevojshme;
e) nxjerr udhëzime të përgjithshme me shkrim në lidhje me procedurat administrative, si dhe rregullore për funksionimin e Prokurorisë së Posaçme;

ë) pas konsultimit me Drejtorin e Byrosë Kombëtare të Hetimit dhe mbledhjes së prokurorëve të posaçëm, nxjerr udhëzime të përgjithshme me shkrim për Byronë Kombëtare të Hetimit, të cilat përmirësojnë marrëdhëniet e punës, efikasitetin apo garancitë mes dy strukturave;
f) miraton rregulloret e nxjerra nga Drejtori i Byrosë Kombëtare të Hetimit;
g) cakton në mungesë të tij një prokuror tjetër të posaçëm në rolin e Drejtuesit të Komanduar të Prokurorisë së Posaçme. Nëse kjo mungesë zgjat më shumë se 45 ditë, ose përsëritet vazhdimisht, Këshilli i Lartë i Prokurorisë komandon një prokuror të posaçëm si Drejtues të Prokurorisë së Posaçme për një përiudhë kohore të përcaktuar, si dhe mban parasysh nëse mungesa e Drejtuesit të Prokurorisë së Posaçme është e justifikuar apo përbën shkelje serioze të disiplinës. 
Neni 16
Mbledhja e prokurorëve të posaçëm

1. Drejtuesi i Prokurorisë së Posaçme thërret dhe drejton mbledhjen e prokurorëve të strukturës përkatëse, për të diskutuar çështje me rëndësi të veprimtarisë së prokurorisë.

2. Mbledhja e Prokurorëve të Posaçëm ka detyrat e mëposhtme: 

a) jep mendim mbi rregulloren e brendshme administrative të organizimit dhe funksionimit të Prokurorisë së Posaçme dhe rregulloreve të nxjerra nga Drejtuesi i Prokurorisë së Posaçme;
b) jep mendim lidhur me përshkrimet e punës të të gjitha kategorive të nëpunësve civilë dhe punonjësve të Prokurorisë së Posaçme dhe aftësitë e personave në detyrë;
c) jep mendim për ngritjen e komisioneve të brëndshme sipas nevojës;
ç) jep mendim mbi projekt-buxhetin e prokurorisë përkatëse, përpara se të dërgohet në Kuvendin e Shqipërisë;

d) diskuton çdo çështje tjetër me rëndësi për veprimtarinë e Prokurorisë së Posaçme, përfshirë ato që lidhen me personelin, disiplinën, sigurinë si dhe çështje të tjera që garantojnë mbarëvajtjen e punës normale në këtë prokurori;
3. Drejtuesi i Prokurorisë së Posaçme ka detyrimin të thërrasë mbledhjen e prokurorëve të posaçëm, kur kjo kërkohet nga të paktën një e treta e trupës së prokurorëve.

Neni 17
Struktura e Prokurorisë së Posaçme

1. Prokuroria e Posaçme mbështetet nga personeli i këtyre sektorëve:

a) Kancelari;
b) Sektori i Dokumentacionit;
c) Sektori i Ekspertizës;
ç) Sektori i Hetimit Financiar;
d)Sektori  i Bashkëpunimit Ndërkombëtar dhe Ndërlidhjes për Hetimet e Përbashkëta;

dh)Sektori për Asistencën për Individët me Status të Posaçëm.
e) Koordinatori për Marrëdhënien me Mediat 
2. Të gjithë kandidatët për personel të Prokurorisë së Posaçme duhet të përmbushin kushtet e sigurisë sipas nenit 6 dhe Kreut VIII të këtij ligji.  
Neni 18
Kancelari
1. Kancelari i Prokurorisë së Posaçme, është nëpunësi civil më i lartë i Prokurorisë së Posaçme, i cili mbikqyr veprimtarinë e personelit administrativ, administron mjediset e punës, dosjet, arkivën, shërbimet mbështetëse dhe financat e Prokurorisë. Kancelari përgjigjet para Drejtuesit të Prokurorisë së Posaçme.
2. Kancelari i Prokurorisë së Posaçme kryen funksionin e Sekretarit të Përgjithshëm për Prokurorinë e Posaçme dhe është përgjegjës për përgatitjen, zbatimin, kontrollin e brendshëm financiar, monitorimin, raportimin, kontabilitetin dhe auditin e brendshëm të buxhetit të Prokurorisë së Posaçme, në përputhje me përcaktimet e këtij ligji dhe të legjislacionit për menaxhimin buxhetor dhe financiar.

3. Kancelari i Prokurorisë së Posaçme barazohet në pagë me funksionin e Sekretarit të Përgjithshëm në Prokurorinë e Përgjithshme. 
Neni 19 
Sektori i Dokumentacionit

1. Sektor i Dokumentacionit në Prokurorinë e Posaçme kryen këto detyra:

a) mbledh në mënyrë sistematike të dhëna për rastet e korrupsionit dhe krimit të organizuar;

b) krijon dhe mban një bazë të dhënash që shërben si burim informacioni në procedimet për vepra penale të parashikuara në nenin 75/a të Kodit të Procedurës Penale;

c) i përcjell Prokurorisë së Përgjithshme dhe Këshillit të Lartë të Prokurorisë të dhëna statistikore sipas kompetencave të tyre;
d) kryen detyra të tjera të nevojshme për punën e zyrës.

2. Sektor i Dokumentacionit në Prokurorinë e Posaçme bashkëpunon me Arkivin Shtetëror për ruajtjen, përpunimin dhe administrimin e dokumentacionit të Prokurorisë së Posaçme, i cili i nënshtrohet procedurës së arkivimit. 
Neni 20

Sektori i Ekspertizës
1. Prokuroria e Posaçme ka personel ekspertë që ndihmojnë në hetime dhe mund të dëshmojnë në gjyq.
2. Ekspertët duhet të jenë të specializuar në fusha të ndryshme për të ndihmuar Prokurorinë e Posaçme në ushtrimin e funksioneve të saj. Prokuroria ka të paktën një ekspert kontabël dhe një ekspert të teknologjisë së informacionit. 

3. Ekspertët duhet minimalisht të kenë përfunduar studimet në nivelin Master i Shkencave në fushën e tyre të ekspertizës.  
4. Ekspertët duhet të kenë të paktën pesë vjet përvojë në fushën e tyre të ekspertizës. 
5. Punonjësit e Byrosë Kombëtare të Hetimit, të cilët janë të kualifikuar sipas këtij neni, mund të japin ndihmesën e tyre, si ekspert, në hetime apo të dëshmojnë.

Neni 21
Sektori i Hetimit Financiar

1. Sektori i hetimit financiar në Prokurorinë e Posaçme verifikon mjetet financiare dhe pasuritë e personave nën hetim dhe raporton rezultatet tek prokurori i posaçëm kompetent.
2. Punonjësit e këtij sektori janë të diplomuar në drejtësi, financë, apo në fusha të tjera përkatëse.
3. Punonjësit e këtij sektori duhet të kenë një eksperiencë pune jo më pak se dy vjet si oficerë të policisë gjyqësore. 
Neni 22
Sektori për Bashkëpunimin Ndërkombëtar dhe Hetimet e Përbashkëta

1. Sektori për Bashkëpunimin Ndërkombëtar dhe Hetimet e Përbashkëta në Prokurorinë e Posaçme është përgjegjes për koordinimin e punës së saj me autoritetet e shteteve të tjera. Sektori shërben si ndërlidhës me organet e huaja në shërbim të ecurisë së hetimeve apo hetimeve të përbashkëta.
2. Sektori drejtohet nga një prokuror i posaçëm i caktuar nga Drejtuesi i Prokurorisë së Posaçme për një periudhë tre vjeçare.

3. Punonjësit e këtij sektori duhet të kenë diplomë masteri të nivelit të dytë në drejtësi ose arsim të lartë  juridik të njësuar me të sipas ligjit për arsimin e lartë.

4. Ndërlidhësi duhet të ketë të paktën pesë vite përvojë në fushën e drejtësisë si dhe duhet të zotërojë rrjedhshëm gjuhen shqipe dhe angleze.
Neni 23
Detyrat e Sektorit për Bashkëpunimin Ndërkombëtar dhe Hetimet e Përbashkëta

1. Sektori për Bashkëpunimin Ndërkombëtar dhe Hetimet e Përbashkëta:
a) bashkëpunon me autoritete kompetente të shteteve të tjera dhe organizatave ndërkombëtare në përputhje me marrëveshjet ndërkombëtare;

b) cakton anëtarë në strukturat e përbashkëta hetimore, të krijuara në bazë të një marrëveshjeje ndërkombëtare ose në bazë të një marrëveshje për një rast konkret, me qëllim hetimin, ndjekjen penale apo përfaqësimin në gjyq të veprave penale të parashikuara nga neni 75/a i Kodit të Procedurës Penale, në Republikën e Shqipërisë, në një ose më shumë shtete të tjerë;

c) mbikqyr hetimet e përbashkëta brenda territorit të Republikës së Shqipërisë, zbatimin e legjislacionit të brendshëm, si dhe respektimin e sovranitetit të Republikës së Shqipërisë;  

ç) informon në lidhje me problemet e identifikuara apo çështjet e debatuara, të cilat nuk mund të zgjidhen nëpërmjet konsultimeve me organet kompetente të një shteti tjetër apo përfaqësuesve të tij, informon pa vonesë Drejtuesin e Prokurorisë së Posaçme, i cili, nëse është e nevojshme, kërkon mendimin ose ndihmën e ministrisë kompetente.
2. Për nevojat e hetimeve të përbashkëta, ndërlidhësi:

a) merr kërkesat e shteteve të tjerë për të bërë hetime të posaçme për çështjen penale, ndërmerr veprimet e nevojshme para gjykatave kompetente dhe ofron ndihmë ligjore në procedime për vepra penale të parashikuara nga neni 75/a i Kodit të Procedurës Penale;

b) mbikqyr veprimtarinë e organit kompetent të shtetit të huaj, që është i autorizuar të veprojë brenda territorit të Republikës së Shqipërisë në rast të një çështje penale urgjente, për të garantuar mbrojtjen e të drejtave kushtetuese të qytetarëve shqiptarë.
c) i dorëzon një raport përfundimtar Drejtuesit të Prokurorisë së Posaçme për veprimet e kryera sipas parashikimit të gërmës b, pika 2 të këtij neni. Drejtuesi i Prokurorisë së Posaçme mund të kërkojë praninë e një nëpunësi të huaj të autorizuar gjatë dorëzimit të raportit.

Neni 24
Koordinatori për Marrëdhëniet me Mediat

1. Koordinatori për Marrëdhëniet me Mediat në Prokurorinë e Posaçme kryen ndërlidhjen mes Prokurorisë dhe mediave kombëtare e ndërkombëtare. 

2. Koordinatori i Marrëdhënieve me Mediat është i vetmi person i autorizuar nga Drejtuesi i Prokurorisë së Posaçme për të komunikuar me mediat në emër të Prokurorisë së Posaçme, në lidhje me hetime apo çështje penale.

3. Koordinatori  i Marrëdhënieve me Mediat duhet të jetë i diplomuar në një fushë që lidhet me detyrën dhe të ketë të paktën pesë vite përvojë pune në një organizatë mediatike apo si ndërlidhës shtypi i një agjencie publike ose një organizate ndërkombëtare.

4. Koordinatori i Marrëdhënieve me Mediat kryen keto detyra:

a) informon publikun për format e rrezikut, pasojat e korrupsionit dhe të krimit të organizuar, si dhe për metodat e instrumentat për parandalimin e tij;

b) nën drejtimin dhe bazuar në udhëzimet e drejtuesit të Prokurorisë së Posaçme, informon publikun për punën e zyrës;

c) kryen detyra të tjera bazuar në planin vjetor të punës së zyrës.

5. Punonjësit e marrëdhënieve me mediat duhet të zotërojnë rrjedhshëm gjuhën shqipe dhe atë angleze.   
Neni 25
Sektori për Asistencën për Individët me Status të Posaçëm
1. Prokuroria e Posaçme ka një sektor që ofron shërbime për individët me status të posaçëm sipas parashikimeve të Kodit të Procedurës Penale, përfshirë viktimat e krimeve të cilët janë brenda kompetencave të kësaj Prokurorie, si dhe për dëshmitarët në hetimet dhe çështjet e ndjekura nga kjo Prokurori, në përputhje me legjislacionin në fuqi. 
2. Numri i koordinatorëve të këtij sektori është në varësi të numrit të çështjeve penale që hetohen nga Prokuroria e Posaçme, por në çdo rast ky numër nuk mund të jetë më pak se dy koordinatorë.
3. Koordinatorët duhet të kenë diplomë nga një universitet i liçensuar në degët e psikologjisë, ose sociologjisë, ose fusha të tjera të posaçme, në përputhje me legjislacionin në fuqi.
Neni 26 
Mbikëqyrja e punonjësve dhe ekspertëve

1. Drejtuesi i Prokurorisë së Posaçme dhe drejtuesit e sektorëve kryejnë mbikëqyrjen administrative të marrjes në punë, trajnimin, disiplinën dhe vlerësimin e punonjësve dhe ekspertëve të Prokurorisë së Posaçme, si dhe i caktojnë ata të punojnë me prokurorët.

2. Prokurorët e posaçëm mbikëqyrin çdo punonjës dhe ekspert në hetimet dhe çështjet që u janë caktuar. 

3. Ekspertët japin mendime të bazuara në prova, fakte, ekspertizë dhe rezultate analizash. Ata nuk mund të japim mendim për themelin e çështjes. 
Neni 27
Përfaqësimi 
1. Prokurorët e Prokurorisë së Posaçme i përfaqësojnë çështjet e tyre në Gjykatën e Shkallës së Parë kundër Korrupsionit dhe Krimit të Organizuar, në Gjykatën e Apelit kundër Korrupsionit dhe Krimit të Organizuar, dhe në Gjykatën e Lartë. 
2. Drejtuesi i Prokurorisë së Posaçme, kur e çmon të nevojshme, mund t’i kërkojë Prokurorit të Përgjithshëm të caktojë prokurorë nga Prokuroria e Përgjithshme për të përgatitur apo përfaqësuar  akuzën në  Gjyktën e Apelit Kundër Korrupsionit dhe Krimit të Organizuar ose në Gjykatën e Lartë, kur ekspertiza apo asistenca profesionale është e nevojshme në funksion të cilësisë së përfaqësimit.
KREU lV

BASHKËPUNIMI ME ORGANET E TJERA

Neni 28

Detyrimet e organeve të tjera shtetërore
1. Të gjithë organet e pushtetit shtetëror dhe të gjitha subjektet juridike të cilët, në kryerjen e aktiviteteve të tyre, vijnë në dijeni për rrethana dhe të dhëna për vepra penale të parashikuara në nenin 75/a të Kodit të Procedurës Penale, janë të detyruar t’i referojnë këto rrethana ose të njoftojnë menjëherë Byronë Kombëtare të Hetimit ose Prokurorinë e Posaçme.
2. Të gjitha organet shtetërore janë të detyruara të bashkëpunojnë me Prokurorinë e Posaçme dhe Byronë Kombëtare të Hetimit për hetimin e çështjeve penale sipas legjislacionit në fuqi.
3. Prokuroria e Posaçme dhe Byroja Kombëtare e Hetimit kanë akses të drejtpërdrejtë në sistemet e informacionit apo bazat e të dhënave të administruara nga institucionet shtetërore, që përmbajnë informacionin e duhur për hetimin e veprave penale të parashikuar në nenin 75/a  të Kodit të Procedurës Penale. Organet shtetërore kanë detyrim të japin informacion brenda 24 orëve ose, në qoftë se baza e të dhënave ekziston, t’i japin akses të drejtpërdrejtë Prokurorisë së Posaçme.  Ky akses vendoset në mënyrë të përhershme brenda një afati kohor të arsyeshëm, por jo më shumë se 6 muaj dhe vetëm në bazë të një kërkese me shkrim nga Drejtuesi i Prokurorisë së Posaçme drejtuar titullarit të institucionit shtetëror.
4. Parashikimet e bëra në pikën 3 të këtij neni nuk zbatohen për sistemet e informacionit apo bazat e të dhënave që janë të çertifikuara si sekret shtetëror.  Aksesi i Prokurorisë së Posaçme dhe Byrosë Kombëtare të Hetimit në sistemet e informacionit apo bazat e të dhënave duhet të jetë në përputhje me legjislacionin në fuqi për informacionin e klasifikuar sekret shtetëror.
Neni 29
Detyrimet e Policisë së Shtetit

1. Çdo punonjës i Policisë së Shtetit  kur vjen në dijeni për kryerjen e një vepre penale të parashikuar në nenin 75/a të Kodit të Procedurës Penale, njofton menjëherë Byronë Kombëtare të Hetimit.  Drejtori i Byrosë Kombëtare të Hetimit nxjerr një rregullore mbi metodologjinë e informimit të Byrosë Kombëtare të Hetimit.
2. Prokuroria e Posaçme, pas marrjes së njoftimit të përmendur në pikën 1 të këtij neni, nëse vlerëson se është kryer një vepër penale në kompetencë të saj, fillon menjëherë procedimin penal për hetimin e çështjes. Prokuroria e Posaçme njofton pa vonesë policinë dhe prokurorinë përkatëse që ka qënë duke proceduar penalisht rastin deri në atë moment duke kërkuar prej tyre deklarimin e mos kompetencës lëndore dhe marrjen e akteve proceduriale të përpiluara gjatë hetimit, sipas dispozitave të Kodit të Procedurës Penale.
3. Prokurori në Prokurorinë e Posaçme kur vlerëson se nuk ka të dhëna për veprën penale për të cilën kjo prokurori është kompetente, ia raporton këtë fakt drejtuesit të Prokurorisë së Posaçme. Drejtuesi i Prokurorisë së Posaçme njofton ose i referon aktet zyrës përkatëse të prokurorisë që do të vazhdojë procedurën, si dhe njofton çdo strukturë tjetër.
4. Çdo oficer i Policisë së Shtetit, agjent apo oficer i policisë gjyqësore, ekzekuton urdhërat e prokurorit të Prokurorisë së Posaçme ose vendimet e Gjykatës kundër Korrupsionit dhe Krimit të Organizuar, për kontrolle ose arrestime në përputhje me dispozitat e Kodit të Procedurës Penale, kur urdhëri parashikon se ekzekutimi duhet të kryhet prej tij.  Ata përmbushin edhe çdo detyrë apo kërkesë tjetër ligjore të urdhëruar nga një prokuror i posaçëm ose nga Drejtuesi i Prokurorisë së Posaçme. 

Neni 30
Detyrimet e Drejtorisë së Përgjithshme për Parandalimin e Pastrimit të Parave
1. Drejtoria e Përgjithshme e Parandalimit të Pastrimit të Parave, nëse ekziston dyshim për pastrimin e produkteve të veprës penale të referuara në nenin 75/a të Kodit të Procedurës Penale:

a) informon Prokurorinë e Posaçme për mjete financiare, të ardhura ose pasuri, për të cilat ka marrë dijeni në çfarëdo mënyre kur këto janë fituar përmes kryerjes së një vepre penale të parashikuar në nenin 75/a të Kodit të Procedurës Penale;
b) kërkon që subjektet e detyruara për zbatimin e masave kundër pastrimit të produkteve të veprës penale të japin të gjitha të dhënat lidhur me transaksionet e bëra nga personat e dyshuar dhe t’ia dërgojnë menjëherë këto të dhëna Prokurorisë së Posaçme.
2. Me kërkesë të Prokurorisë së Posaçme, Drejtoria e Përgjithshme e Parandalimit të Pastrimit të Parave vë në dispozicion të gjitha të dhënat që disponon mbi transaksionet e personave të dyshuar për pastrim të produkteve të veprës penale dhe kryen kontrollet e nevojshme për të vërtetuar  ekzistencën e këtyre transaksioneve.

3. Inspektorët shtetërorë të autorizuar për sekuestrimin e përkohshëm të objekteve, instrumenteve ose pasurive të dyshuara i dorëzojnë Prokurorisë së Posaçme, së bashku me njoftimin, një raport mbi veprimet e kryera dhe transkriptin e vendimit për konfiskim apo sekuestrim.
KREU V
BYROJA KOMBËTARE E HETIMIT
Neni 31
Byroja Kombëtare e Hetimit
1. Byroja Kombëtare e Hetimit është një strukturë e specializuar e policisë gjyqësore, që vepron vetëm nën drejtimin e Prokurorisë së Posaçme. Drejtori, zëvendës drejtori dhe hetuesit e Byrosë Kombëtare të Hetimit gëzojnë statusin e oficerit të policisë gjyqësore.
2. Organizimi i brendshëm i Byrosë Kombëtare të Hetimit rregullohet nga  urdhëri i përbashkët i Drejtorit të Byrosë Kombëtare të Hetimit dhe Drejtuesit të Prokurorisë së Posaçme.
3. Byroja Kombëtare e Hetimit përbëhët nga drejtori, zëvëndës drejtori, hetuesit dhe punonjësit e administratës. Ajo ka gjithashtu në përbërje të saj shërbime të policisë gjyqësore të përbëra nga oficerë të policisë gjyqësore, nga Policia e Shtetit dhe institucionet e tjera përkatëse, të cilët janë nën drejtimin administrativ të Zëvendës Drejtorit të Byrosë Kombëtare të Hetimit dhe nën varësi procedurale hetimore të Prokurorisë së Posaçme.  Punonjësit e shërbimeve mund të qëndrojnë në mjediset e Byrosë Kombëtare të Hetimit, ato të Policisë së Shtetit apo ato të institucioneve përkatëse sipas nevojave të përcaktuara nga Drejtori i Byrosë Kombëtare të Hetimit dhe Drejtuesi i Prokurorisë së Posaçme. 
4. Organizimi dhe funksionimi i shërbimeve të policisë gjyqësore të Byrosë Kombëtare të Hetimit rregullohet në përputhje me këtë ligj dhe urdhërave të Drejtorit të Byrosë Kombëtare të Hetimit me pëlqimin e drejtuesit të Prokurorisë së Posaçme.
Neni 32
Punonjësit e Byrosë Kombëtare të Hetimit
1. Kandidatët për punonjës në Byrosë Kombëtare të Hetimit, përfshi drejtorin, zëvendës drejtorin, hetuesit, punonjësit dhe oficerët e shërbimeve të policisë gjyqësore, duhet të përmbushin kushtet e sigurisë të përcaktuara në nenin 6 dhe Kreun VIII të këtij ligji. Një kandidat nuk mund të emërohet në Byronë Kombëtare të Hetimit, apo në shërbimet e policisë gjyqësore pranë saj, pa përmbushur kriteret dhe pa iu nënshtruar kushteve të sigurisë.

2. Kandidatët për drejtor apo hetues pranë Byrosë Kombëtare të Hetimit duhet të përmbushin kushtet e pikën 1 të këtij neni, dhe përpara emërimit duhet të kenë përfunduar programin e nevojshëm të trajnimit.
3. Kandidatët për oficerë të policisë gjyqësore të shërbimeve, të cilët përmbushin kushtet e pikës 1 të këtij neni, brenda 2 muajve nga emërimi, duhet të kenë përfunduar programin e nevojshëm të trajnimit.
Neni 33
Drejtori i Byrosë Kombëtare të Hetimit
1. Drejtori i Byrosë Kombëtare të Hetimit është përgjegjës për funksionimin e Byrosë Kombëtare të Hetimit. 
2.  Komisioni i përbërë nga Drejtuesi i Prokurorisë së Posaçme dhe dy prokurorë të posaçëm me më shumë vite eksperiencë pune si prokuror, pas një procesi rekrutimi të hapur dhe transparent,  rekomandojnë një kandidat për Drejtor të Byrosë Kombëtare të Hetimit, i cili emërohet nga Këshilli i Lartë i Prokurorisë. Drejtori emërohet për një mandat 5 vjeçar, me të drejtë riemërimi një herë. 
3. Kandidatët për Drejtor të Byrosë Kombëtare të Hetimit duhet të përmbushin kushtet e sigurisë të nenit 6 të këtij ligji. Një kandidat nuk mund të caktohet në detyrë si Drejtor i Byrosë Kombëtare të Hetimit pa përmbushur kushtet e sigurisë dhe kushtet e aftësive profesionale. 

4. Drejtori i Byrosë Kombëtare të Hetimit, pas përfundimit të mandatit, gëzon të drejtën të kthehet në pozicionin e mëparshëm ose të emërohet në një pozicion të të njëjtit nivel, me një gradë që i korrespondon atij funksioni.
5. Drejtori mbikqyret nga një komision i përbërë prej tre prokurorësh të Prokurorisë së Posaçme, njëri prej të cilëve është drejtuesi i saj dhe dy të tjerët zgjidhen çdo vit me short. 
6. Drejtori, me pëlqimin e drejtuesit të Prokurorisë së Posaçme, përzgjedh nga rradhët e hetuesve një zëvendës drejtor. Zëvendës drejtori vepron në emër të drejtorit në mungesë të tij.
7. Drejtori cakton hetues për të drejtuar sektorë brenda Byrosë Kombëtare të Hetimit në përputhje me urdhërin e përbashkët të nxjerrë në bazë të nenit 31, pika 2, të këtij ligji.
Neni 34

Kriteret e emërimit të Drejtorit të Byrosë Kombëtare të Hetimit

1. Kandidati për Drejtor i Byrosë Kombëtare të Hetimit duhet të përmbushë të gjitha kushtet e parashikuara në nenin 6, paragrafi 3 të nenit 37, si dhe paragrafët 2 dhe 3 të nenit 38, të këtij ligji. Ai duhet të plotësojë me sukses kriteret e përzgjedhjes dhe trajnimit për Byronë Kombëtare të Hetimit.

2. Kandidati për Drejtor i Byrosë Kombëtare të Hetimit, mund të jetë personi që ka vetëm shtetësi shqiptare, që gëzon cilësi të larta profesionale dhe morale, dhe që plotëson këto kritere:

a) ka përfunduar ciklin e dytë të studimeve universitare për drejtësi me diplomë të barazvlefshme me “Master i Shkencave”, ose arsimin e lartë policor.

b) ka eksperiencë punë si prokuror, punonjës i Policisë së Shtetit apo Policisë Gjyqësore, ose hetues i Byrosë Kombëtare të Hetimit.

c) ka përvojë pune të paktën 5 vjet në çështje që kanë të bëjnë me veprat penale në fushën e korrupsionit, krimit të organizuar apo krimeve të rënda.

ç) nëse ka qenë apo është punonjës i Policisë së Shtetit, të ketë mbajtur për jo më pak se 3 vjet gradën “Komisar”, “Kryekomisar”, “Drejtues” apo “Drejtues i Parë”.
d) të mos jetë në hetim apo gjykim për një vepër penale, të mos ndodhet në kushtet e pazgjedhshmërisë në një funksion publik, sipas ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”, i ndryshuar”, si dhe të nënshkruajë Formularin e Vetëdeklarimit në zbatim të atij ligji.

dh) nuk ka mbajtur funksione politike në administratën publike ose funksione drejtuese në partitë politike të paktën gjatë dhjetë viteve të fundit përpara momentit të kandidimit.

e) ka marrë vlerësim maksimal për aftësitë e tij profesionale, etike dhe integritetin moral, nëse i është nënshtruar vlerësimeve të mëparshme, sipas legjislacionit në fuqi.

ë) ndaj tij nuk është marrë masa disiplinore e “shkarkimit nga detyra”, ose ndonjë masë jetër disiplinore, e cila është ende në fuqi sipas legjislacionit në momentin e kandidimit; 

f) të mos ketë qenë dhe të mos jetë bashkëpunëtor, informator ose agjent i ndonjë shërbimi inteligjent.

g) në periudhën 29.11.1944 - 02.07.1991 të mos ketë qenë anëtar ose kandidat i Byrosë Politike, anëtar i Komitetit Qendror të Partisë së Punës të Shqipërisë, anëtar i Presidiumit të Kuvendit Popullor, kryetar i Gjykatës së Lartë, Prokuror i Përgjithshëm, kryetar i Hetuesisë së Përgjithshme, anëtar i Këshillit të Ministrave, kryetar i Degëve të Punëve të Brendshme, punonjës i organeve të ish-Sigurimit të Shtetit, bashkëpunëtor i ish-Sigurimit të Shtetit apo i favorizuar, anëtar i Komisionit Qendror të Dëbim-Internimeve, hetues, prokuror, gjyqtar në procese politike, denoncues apo dëshmitar i akuzës në proceset politike të posaҁme.

gj) të japë pëlqimin për t’ju nënshtruar testit të poligrafit. Informacioni në raportin e përgatitur nga specialisti i poligrafit mbahet në konsideratë gjatë procesit të përzgjedhjes.

3. Procedura e përzgjedhjes së Drejtorit të Byros Kombëtare të Hetimit, garanton kandidimin e hapur, konkurimin e ndershëm midis shumë kandidatëve, vlerësimin objektiv të përmbushjes së kushteve dhe kritereve, transparencën dhe standardet e tjera të procesit të rregullt ligjor. Përmbushja e kushteve dhe kritereve të përcaktuara në këtë nen, provohet me dokumentacionin shoqërues të kërkesës të depozituara nga kandidati, si dhe informacioneve zyrtare të marra nga institucione të tjera publike, përfshirë edhe informacionet konfidenciale në lidhje me kandidatët.

Neni 35
Lirimi, shkarkimi ose pezullimi nga detyra i
Drejtorit të Byrosë Kombëtare të Hetimit
1. Drejtori i Byrosë Kombëtare të Hetimit lirohet nga detyra nga Këshilli i Lartë i Prokurorisë kur:
a) i përfundon mandati;

b) jep dorëheqjen;

c) mbush moshën e pensionit.
2. Drejtori i Byrosë Kombëtare të Hetimit shkarkohet nga detyra nga Këshilli i Lartë i Prokurorisë bazuar në rekomandimet e Drejtuesit të Prokurorisë së Posaçme kur:

a) dënohet me vendim të formës së prerë të gjykatës për kryerjen e një vepre penale;

b) për shkelje të Kushtetutës apo për shkelje të rëndë të ligjit gjatë kryerjes së detyrës;
c) për shkelje të rënda dhe shumë të rënda të disiplinës gjatë ushtrimit të funksioneve; 

ç) kur dalin fakte të reja që janë verifikuar dhe janë në kundërshtim me kriteret e përcaktuara për emërim.
3. Këshilli i Lartë i Prokurorisë, bazuar në rekomandimin e drejtuesit të Prokurorisë së Posaçme, pezullon Drejtorin e Byrosë Kombëtare të Hetimit nëse ai bëhet subjekt i një hetimi penal.  Pezullimi vazhdon për aq kohë sa do të ekzistojnë shkaqet e tij. 
Neni 36
Zëvendës Drejtori i Byrosë Kombëtare të Hetimit

1. Zëvendës Drejtori është përgjegjës për funksionimin e shërbimeve të policisë gjyqësore të Byrosë Kombëtare të Hetimit. Zëvendës Drejtori është përgjegjës për funksionimin e vazhdueshëm të Byrosë Kombëtare të Hetimit gjatë çdo mungese të Drejtorit.
2. Zëvendës Drejtori është hetues i Byrosë Kombëtare të Hetimit, dhe ka të paktën 3 vjet eksperiencë pune në hetimin e veprave penale të korrupsionit, krimit të organizuar apo krimeve të rënda, si dhe duhet të ketë treguar aftësi drejtuese. 

3. Zëvendës Drejtor emërohet nga Drejtori i Byrosë Kombëtare të Hetimit me pëlqimin e Drejtuesit të Prokurorisë së Posaçme, pas një procesi të hapur dhe transparent të përzgjedhjes, me mandat 4 vjeçar dhe me të drejtë rizgjedhjeje vetëm një herë.
4. Zëvendës Drejtori, pas mbarimit të mandatit, gëzon të drejtën të kthehet në pozicionin e mëparshëm si hetues. 

5. Zëvendës Drejtori raporton tek Drejtori i Byrosë Kombëtare të Hetimit. 

6. Zëvendës Drejtori i Byrosë Kombëtare të Hetimit shkarkohet nga detyra nga Këshilli i Lartë i Prokurorisë, bazuar në rekomandimet e Drejtuesit të Prokurorisë së Posaçme kur:

a) dënohet me vendim të formës së prerë të gjykatës për kryerjen e një vepre penale;

b) për shkelje të Kushtetutës apo për shkelje të rëndë të ligjit gjatë kryerjes së detyrës;

c) për shkelje të rënda dhe shumë të rënda të disiplinës gjatë ushtrimit të funksioneve; 

ç) kur dalin fakte të reja që janë verifikuar dhe janë në kundërshtim me kriteret e përcaktuara për emërimin e tij.

7. Këshilli i Lartë i Prokurorisë, bazuar në rekomandimin e përbashkët të Drejtuesit të Prokurorisë së Posaçme dhe Drejtorit të Byrosë Kombëtare të Hetimit, pezullon Zëvendës Drejtorin e Byrosë Kombëtare të Hetimit nëse ai bëhet subjekt i një hetimi penal.  Pezullimi vazhdon për aq kohë sa do të ekzistojnë shkaqet e tij.  

Neni 37
Hetuesi i Byrosë Kombëtare të Hetimit
1. Hetuesi është punonjës i Byrosë Kombëtare të Hetimit i cili është përgjegjës për hetimin.  Ai gëzon statusin e oficerit të policisë gjyqësore dhe kryen hetime vetëm nën drejtimin e prokurorëve të Prokurorisë së Posaçme. 

2. Kandidati për hetues i Byrosë Kombëtare të Hetimit përzgjidhet pas një procesi rekrutimi, që mbështetet në praktikat më të mira të rekrutimeve konkuruese, të cilat parashikohen në një rregullore të hartuar dhe miratuar nga Drejtori i Byrosë Kombëtare të Hetimit në përputhje me nenin 38 të këtij ligji. 

3. Një kandidat mund të emërohet si hetues vetëm pasi të ketë përfunduar trajnimin përkatës dhe të ketë shfaqur aftësitë, që garantojnë kryerjen e detyrave sipas standardeve të kërkuara profesionale në përputhje me nenin 38 të këtij ligji. 
4. Emërimi i hetuesit në Byronë Kombëtare të Hetimit bëhet nga Drejtori, me pëlqimin e Drejtuesit të Prokurorisë së Posaçme.
5. Hetuesi caktohet nga Drejtori i Byronë Kombëtare të Hetimit ose Drejtuesi i Prokurorisë së Posaçme që të punojë me një prokuror të Prokurorisë së Posaçme. Hetuesi nuk mund të caktohet në një detyrë tjetër pa pëlqimin e prokurorit të posaçëm apo të Drejtuesit të Prokurorisë së Posaçme.
Neni 38
Kriteret për emërimin dhe largimin e hetuesit të 
Byrosë Kombëtare të Hetimit
1. Kandidati për hetues në Byrosë Kombëtare të Hetimit duhet të plotësojë këto kritere:

a) është shtetas shqiptar;
b) ka arsim të lartë policor, në drejtësi apo kontabilitet, ose arsim të lartë në degë të tjera që kanë lidhje me misionin e Byrosë Kombëtare të Hetimit, nga një universitet vendas apo i huaj;
c) ka një përvojë më shumë se 1 vjeçare pune në institucionet e zbatimit të ligjit ose në një fushë tjetër që lidhet me qëllimin e Byrosë Kombëtare të Hetimit; 
ç) të ketë plotësuar me sukses kriteret e përzgjedhjes dhe trajnimit për Byronë Kombëtare të Hetimit.

2. Të gjithë kandidatë për hetues të Byrosë Kombëtare të Hetimit duhet të kryejnë me sukses të gjitha fazat e mëposhtme të përzgjedhjes:

a) plotësimin e një aplikimi online, përfshirë një curriculum vitae elektronike dhe dokumentet mbështetëse, si dhe një deklaratë me shkrim mbi motivimin për t’u bërë pjesë e Byrosë Kombëtare të Hetimit;
b) një provim me shkrim e me gojë ku përfshihen teste konjitive, të sjelljes dhe të arsyetimit logjik;
c) një provim të zgjeruar me shkrim që mat aftësitë e shkrimit të raporteve, si dhe nivelin e shkrimit e leximit;
ç) një intervistë nga një panel që mat aftësitë e komunikimit verbal, si dhe aftësinë për t’i komunikuar idetë me efiçencë;

d) një testim të aftësive fizike që mat forcën dhe rezistencën fizike;

dh) një hetim mbi verifikimin e figurës, i cili konfirmon se personi nuk është dënuar e nuk është shpallur më parë fajtor për vepra penale; dhe 
e) të ketë dhënë pëlqimin për t’ju nënshtruar testit të poligrafit rreth integritetit të kandidatit.  Informacioni në raportin e përgatitur nga specialisti i poligrafit merret në konsideratë gjatë procesit të emërimit dhe atij të riemërimit.  

3.Kandidati i pranuar i nënshtrohet një regjimi rigoroz trajnimi dhe arsimimi, me një sërë modulesh vlerësimi që duhen kaluar përpara se  të çertifikohet. Pasi është çertifikuar si i trajnuar dhe i aftë, kandidati konsiderohet hetues.

4. Kursi i trajnimit dhe arsimimit, standardet profesionale dhe sistemet e vlerësimit të Byrosë Kombëtare të Hetimit miratohen nga Drejtori, me pëlqimin e Drejtuesit të Prokurorisë së Posaçme.
5. Procedurat për shqyrtimin e procedimeve disiplinore dhe llojet e masave disiplinore përcaktohen në këtë ligj, si edhe në Ligjin për Organizimin dhe Funksionimin e Policisë Gjyqësore.

6. Të gjithë hetuesit janë të detyruar të marrin një notë kaluese në secilin prej testeve të përmendur në pika 2, gërmat b) dhe d) të këtij neni si parakusht për t’u rinovuar emërimi i tyre çdo dy vjet.  Të gjithë hetuesit japin pëlqimin për t’ju nënshtruar një testi të poligrafit rreth integritetit çdo dy vjet.  Informacioni në raportin e pregatitur nga specialisti i poligrafit merret në konsideratë gjatë procesit të riemërimit. 
Neni 39
Shërbimet e Policisë Gjyqësore të Byrosë Kombëtare të Hetimit

1. Byroja Kombëtare e Hetimit ka në përbërje të saj Shërbime të Policisë Gjyqësore. Qëllimi i tyre është të rrisë bashkëpunimin dhe komunikimin midis Byrosë Kombëtare të Hetimit dhe institucioneve të tjera, si dhe të ndihmojë në hetimet e Prokurorisë së Posaçme, që kryhen nga institucione të tjera.

2. Oficerët nga shërbimet e policisë gjyqësore konkurojnë për të punuar pranë shërbimeve të policisë gjyqësore të Byrosë Kombëtare të Hetimit për një periudhë pesë vjeçare. Gjatë këtij mandati, ata paguhen nga Byroja Kombëtare e Hetimit,  raportojnë tek Zëvendës Drejtori dhe do të vlerësohen nga Drejtori i Byrosë Kombëtare të Hetimit. Ata janë të pavarur prej institucionit të tyre dhe vendosen nën varësinë proçeduriale hetimore të Drejtuesit të Prokurorisë së Posaçme. Në përfundim të këtij mandati, Drejtuesi i Prokurorisë së Posaçme dërgon vlerësimet tek institucioni prej të cilit ka ardhur oficeri i policisë gjyqësore. Oficeri i shërbimeve të policisë gjyqësore gëzon të drejtën të kthehet në pozicionin e mëparshëm ose të emërohet në një pozicion të të njëjtit nivel, me një gradë që i korrespondon atij funksioni.
3. Drejtori i Byrosë Kombëtare të Hetimit, sipas nevojave me pëlqimin e Drejtuesit të Prokurorisë së Posaçme, përcakton numrin e pozicioneve të lira dhe kualifikimet për punonjësit e Shërbimeve të Policisë Gjyqësore. Byroja Kombëtare e Hetimit organizon  një proces aplikimi të hapur dhe transparent, në përputhje me nenin 7 të këtij ligji, për punonjësit e kualifikuar të Drejtorive të Policisë së Shtetit përgjegjëse për hetimin e krimit të organizuar, krimit ekonomik, trafikimit të narkotikëve, si dhe sektorëve të tjerë përkatës, si dhe institucioneve të tjera përkatëse me funksione të policisë gjyqësore.  Shpallja e pozicionit të lirë përmban njoftimin se oficerët për në Shërbimet e Policisë Gjyqësore të Byrosë Kombëtare të Hetimit duhet të përmbushin kriteret e parashikuara në nenin 6 dhe Kreun VIII të këtij ligji.  Aplikanti duhet të përmbushë kriteret e parashikuara në nenin 6 dhe Kreun VIII, përpara se ai/ajo të caktohet apo emërohet pranë Shërbimeve të Policisë Gjyqësore.
4. Oficerët e Shërbimeve të Policisë Gjyqësore qëndrojnë në zyrat e institucioneve nga ku ata kanë ardhur ose në zyrat e Byrosë Kombëtare të Hetimit. Drejtori i Byrosë Kombëtare të Hetimit vendos  për vendin se ku ata qendrojnë.

5. Kur Drejtori apo Drejtuesi i Prokurorisë së Posaçme e konsiderojnë të nevojshme, Byroja Kombëtare e Hetimit cakton hetues nga zyra e saj të vendosen pranë zyrave të Policisë së Shtetit ose institucioneve të tjera.  Policia e Shtetit ose institucionet e tjera marrin përsipër të zbatojnë këtë vendim. 

Neni 40
Statusi i policisë gjyqësore
1. Drejtori, zëvendës drejtori, hetuesit e Byrosë Kombëtare të Hetimit dhe oficerët e shërbimeve të policisë gjyqësore, janë oficerë të policisë gjyqësore. Në ushtrimin e funksioneve të tyre drejtohen dhe kontrollohen nga prokurorët e posaçëm.

2. Hetuesit e Byrosë Kombëtare të Hetimit dhe oficerët e policisë gjyqësore të shërbimeve punojnë dhe komunikojnë drejtpërsëdrejti me prokurorët e posaçëm.  
3. Punonjësit e Byrosë Kombëtare të Hetimit ruajnë sekretin e hetimeve penale në përputhje me Kodin e Procedurës Penale dhe Ligjislacioni në fuqi.
Neni 41
Largimi i punonjësve të Byrosë Kombëtare të Hetimit
1. Punonjësi i Byrosë Kombëtare të Hetimit, pas përfundimit të trajnimit të nevojshëm dhe emërimit në detyrë, shërben për një periudhë jo më pak se shtatë vjet në Byronë Kombëtare të Hetimit, përveç rasteve kur ai shkarkohet sipas parashikimeve të këtij neni.

2. Punonjësi i Byrosë Kombëtare të Hetimit shkarkohet nga Drejtori, me pëlqimin e Drejtuesit të Prokurorisë së Posaçme, nëse është:

a) dënuar për një vepër penale nga një gjykatë penale në Shqipëri apo në ndonjë vend tjetër;

b) vlerësuar nga një komision mjekësh ekspertë si i paaftë nga ana shëndetësore për të qenë anëtar i Byrosë Kombëtare të Hetimit për të përmbushur detyrat dhe funksionet të parashikuara nga ky ligj; 

c) në përfundim të një procedure disiplinore, e cila e ka gjetur punonjësin e Byrosë Kombëtare të Hetimit në shkelje të rregullave të zbatueshme të sjelljes profesionale në më shumë se tre raste, dhe ai vlerësohet si i papërshtatshëm profesionalisht për të ushtruar detyrat e tij;
ç) punonjësi i Byrosë Kombëtare të Hetimit shkarkohet edhe kur dalin dhe vërtetohen fakte të reja, të panjohura më parë, të cilat kanë lidhje me arsimimin, kualifikimet apo besueshmërinë e punonjësit apo të cilat kanë lidhje dhe janë në mospërputhje me kriteret për emërimin e tij.
Neni 42
Oficeri Përgjegjës për Mbikqyrjen

1.  Oficeri Përgjegjës për mbikqyrjen është një hetues i Byrosë Kombëtare të Hetimit me të paktën pesë vite përvojë si oficer i policisë gjyqësore.
2. Dy hetues emërohen me short për një mandat gjashtë mujor si Oficer Përgjegjës për Monitorimin.  Ky mandat nuk mund të përsëritet dy herë brenda një viti. Drejtori i Byrosë Kombëtare të Hetimit, në prani të Drejtuesit të Prokurorisë së Posaçme dhe Kryetarit të Gjykatës së Shkallës së Parë kundër Korrupsionint dhe Krimit të Organizuar, bën përzgjedhjen me short. 

3. Një Oficer përgjegjës sipas pikës 2 të këtij neni kryen vëzhgimin periodik të telekomunikimeve të kryetarëve, gjyqtarëve dhe punonjësve të gjykatave kundër korrupsionit dhe krimit të organizuar, drejtuesit, prokurorëve dhe punonjësve të Prokurorisë së Posaçme, drejtorit, zëvendës drejtorit dhe hetuesve të Byrosë Kombëtare të Hetimit, oficerëve të Shërbimeve të Policisë Gjyqësore, si dhe oficerëve të Shërbimeve të Byrosë Kombëtare të Hetimit.  Oficeri përgjegjës nuk ka përgjegjësi të tjera hetimore apo administrative.  

4. Ndërsa Oficeri tjetër përgjegjës sipas pikës 2 të këtij neni kontrollon vëzhgimin periodik të kryer nga Drejtoria e Përgjithshme për Parandalimin e Pastrimit të Parave sipas nenit 50 të këtij ligji. Oficeri Përgjegjës ushtron gjithashtu edhe funksionin e ndërlidhësit me Drejtorinë e Përgjithshme të Parandalimit të Pastrimit të Parave.
5. Çdo muaj, një prokuror i posaçëm përzgjidhet me short për të shërbyer si prokuror i posaçëm i gatshëm. Prokurori i Posaçëm i gatshëm drejton, kontrollon dhe monitoron Oficerin Përgjegjës në detyrë.  Oficeri Përgjegjës raporton çdo informacion që ngre dyshime të arsyeshme për veprimtari korruptive apo kriminale tek prokurori i posaçëm i gatshëm.   Nëse ekziston dyshimi i arsyeshëm se prokurori i posaçëm është i përfshirë në veprimtarinë kriminale, atëherë Oficeri Përgjegjës i raporton cilitdo prej prokurorëve të posaçëm në Prokurorinë e Posaçme i cili duket se nuk është i përfshirë në veprimtarinë e dyshimtë. 

6. Oficeri Përgjegjës, sipas pikës 3 të këtij neni, bën monitorim periodik të telekomunikimeve të pjesëtarëve të afërt të familjeve të personave të listuar në pikën 3 vetëm nëse: 

a) ekziston dyshim i arsyeshëm se telefoni është përdorur nga personat e listuar në pikën 3 për të shmangur monitorimin periodik, apo për të shërbyer si ndërmjetës për njërin nga personat e listuar në pikën 3 të këtij neni; 

b) monitorimi bëhet ndaj anëtarëve të afërt të familjes të cilët kanë dhënë pëlqimin për monitorimin periodik, por jo ndaj anëtarëve të familjes nën 18 vjeç; 

c) brenda 24 orëve përgatit një raport me shkrim që shpjegon bazat e dyshimit të arsyetuar dhe rezultatet e monitorimit të anëtarit të afërt të familjes dhe ja paraqet prokurorit të posaçëm të gatshëm.  Nëse ai prokuror i posaçëm duket si i përfshirë në një veprimtari kriminale, atëherë, brenda 24 orëve, Oficeri Përgjegjës i raporton cilitdo prej prokurorëve të posaçëm pranë Prokurorisë së Posaçme i cili duket se nuk është i përfshirë në veprimtarinë e dyshimtë; dhe 

ç) prokurori i posaçëm autorizon me shkrim vazhdimin e monitorimit të telefonit të pjesëtarit të afërt të familjes, nëse ekziston një dyshim i arsyeshëm se telefoni është përdorur nga personat e listuar në pikën 3 për të shmangur monitorimin periodik, apo për të shërbyer si ndërmjetës për njërin nga personat e listuar në pikën 3 të këtij neni. 
7. Oficeri Përgjegjës, sipas pikës 3 të këtij neni, informon prokurorin e posaçëm të gatshëm rreth informacionit që do të shërbejë si bazë për të arsyetuar një autorizim të gjykatës për përgjim. 

8. Oficeri përgjegjës, sipas pikës 3 të këtij neni, ruan për një periudhë gjashtë mujore regjistra të telekomunikimeve, të cilat ngrenë dyshime të arsyeshme për veprimtari të papërshtatshme apo kriminale, por të gjitha regjistrimet apo shënimet e tjera i shkatërron brenda 3 ditësh.  Një prokuror i posaçëm urdhëron me shkrim, ose gjykatë kundër korrupsionit dhe krimit të organizuar merr vendim me shkrim për ruajtjen e regjistrimeve që mund të ngrenë një dyshim të arsyeshëm për një aktivitet të papërshtatshëm apo kriminal. 

9. Oficeri Përgjegjës raporton shkelje të etikës së gjyqtarëve apo prokurorëve tek Inspektori i Lartë i Drejtësisë.  

Neni 43
Marrëdhëniet e Byrosë Kombëtare të Hetimit me struktura të tjera policore

1. Drejtori është i autorizuar të firmosë marrëveshje me struktura të tjera policore për të përmirësuar efiçencën, kapacitetin operacional dhe shkëmbimin e informacionit.
2. Byroja Kombëtare të Hetimit, bashkëpunon me Policinë e Shtetit, Shërbimin Informativ Shtetëror, Policinë Kufitare, Drejtorinë e Përgjithshme të Doganave, Drejtorinë e Përgjithshme të Tatimeve dhe të gjitha institucionet e tjera përkatëse shtetërore për të realizuar në mënyrë të plotë dhe efektive ushtrimin e funksioneve të përcaktuara në këtë ligj.
3. Byroja Kombëtare e Hetimit ka akses në informacionin që përmbajnë bazat e të dhënave, përfshirë Sistemin e Menaxhimit Total të Informacionit (TIMS).
4. Byroja Kombëtare e Hetimit është institucioni që ekzekuton urdhërat për përgjim të kërkuar nga Prokuroria e Posaçme dhe të autorizuara nga gjykatat kundër korrupsionit dhe krimit të organizuar si dhe ushtron detyra të tjera të parashikuara në pikat 3 dhe 6 të nenit 42 të këtij ligji, si dhe ka kapacitetet e veta për t’i kryer detyrat si më sipër.

KREU VI
PUNONJËSIT E GJYKATAVE KUNDËR KORRUPSIONIT DHE KRIMIT TË ORGANIZUAR DHE ORGANEVE TË SPECIALIZUARA TË STRUKTURËS SË POSAÇME KUNDËR KORRUPSIONIT DHE KRIMIT TË ORGANIZUAR

Neni 44
 Statusi i punonjësve të shërbimit civil 
1. Punonjësit e administratës gjyqësore të gjykatave kundër korrupsionit dhe krimit të organizuar u nënshtrohen dispozitave përkatëse të Ligjit për Organizimin e Gjykatave, përveçse kur parashikohet ndryshe në këtë ligj.

2. Punonjësit e administratës së prokurorise pranë Prokurorisë së Posaçme u nënshtrohen dispozitave përkatëse të Ligjit për Organizimin dhe Funksionimin e Prokurorisë në Republikën e Shqipërisë, përveçse nëse parashikohet ndryshe në këtë ligj.

Neni 45
Standardet e sjelljes së punonjësve

Punonjësit e administratës gjyqësore të gjykatave kundër korrupsionit dhe krimit të organizuar, punonjësit e administratës të Prokurorisë së Posaçme dhe punonjësit e administratës të Byrosë Kombëtare të Hetimit u nënshtrohen këtyre kushteve të posaçme:

1. janë të detyruar të bëjnë deklarim financiar vjetor në Inspektoratin e Lartë për Deklarimin dhe Kontrollin e Pasurive dhe Konfliktin e Interesit. Mosdeklarimi ose deklarimi jo i plotë apo i rremë përbën shkak për pezullim të menjëhershëm dhe shkarkim të mundshëm.
2. janë të detyruar t’i dorëzojnë Oficerit Përgjegjës të Byrosë Kombëtare të Hetimit deklaratën sipas Shtojcës A. Punonjësit kanë detyrimin e vazhdueshëm të përditësojnë deklaratën sipas nevojës dhe të deklarojnë çdo konflikt interesi tek kancelari, tek gjyqtari apo tek prokurori përkatës. Mosdorëzimi apo mospërditësimi i deklaratës apo deklarimi jo i plotë apo i rremë përbën shkak për pezullim të menjëhershëm dhe shkarkim të mundshëm.
3. kanë detyrimin e vazhdueshëm t’i deklarojnë drejtorit apo Oficerit Përgjegjës të Byrosë Kombëtare të Hetimit ose Drejtuesit të Prokurorisë së Posaçme çdo kontakt me persona, të cilët i kanosin, u ofrojnë rryshfet apo para për të marrë informacion apo në këmbim të veprimeve që kanë lidhje me një hetim apo çështje të zyrës. Mosdeklarimi i këtyre kontakteve apo deklarimi jo i plotë apo i rremë përbën shkak për pezullim të menjëhershëm dhe shkarkim të mundshëm.

4. kanë detyrimin e vazhdueshëm të ruajnë konfidencialitetin dhe sekretin e dëshmitarëve, provave, dokumenteve dhe të çdo informacioni tjetër në lidhje me hetimet e Zyrës, me përjashtim të rasteve kur këto informacione janë bërë publike në përputhje me ligjin. Shkelja e këtij detyrimi përbën shkak për pezullim të menjëhershëm dhe shkarkim të mundshëm.

KREU VII

SIGURIA E MJEDISEVE DHE PERSONELIT
Neni 46
Siguria e mjediseve
1. Policia e Shtetit garanton në mënyrë të vazhdueshme sigurinë e mjediseve  të gjykatave kundër korrupsionit dhe krimit të organizuar, të Prokurorisë së Posaçme dhe të Byrosë Kombëtare të Hetimit. Shërbimet e sigurisë të Policisë së Shtetit kryejnë detyrat e tyre nën drejtimin dhe  mbikqyrjen e kryetarit të gjykatës përkatëse kundër korrupsionit dhe krimit të organizuar, të drejtuesit të Prokurorisë së Posaçme dhe të drejtorit të Byrosë Kombëtare të Hetimit, respektivisht. 
2. Rregullat e hollësishme mbi procedurat në lidhje me garantimin e sigurisë së këtyre institucioneve përcaktohen me vendim të Këshillit të Ministrave.

Neni 47
Siguria e personelit

1. Në zbatim të dispozitave përkatëse të Ligjit “Për Statusin e Gjyqtarëve dhe Prokurorëve”, gjyqtarëve të gjykatave kundër korrupsionit dhe krimit të organizuar, prokurorëve të Prokurorisë së Posaçme dhe drejtorit të Byrosë Kombëtare të Hetimit, u sigurohet mbrojtja personale sipas kërkesës, për si më poshtë:

a) kryetarët e gjykatave, drejtuesi i Prokurorisë së Posaçme dhe drejtori i Byrosë Kombëtare të Hetimit mbrohen me shoqërim, me oficer e nënoficer;

b) gjyqtarët dhe prokurorët me shoqërim, me oficer.

2. Nëse kërkohet përkatësisht nga kryetari i gjykatës apo drejtuesi i Prokurorisë së Posaçme, sigurohet mbrojtje për anëtarët e familjes, banesat dhe/ose eskortë për gjyqtarët dhe prokurorët.
3. Drejtorit, zëvendesdrejtorit apo hetuesve të Byrosë Kombëtare të Hetimit si dhe anëtarëve të familjeve të tyre, për shkak të apo gjatë ushtrimit të detyrës, u sigurohet mbrojtje personale e jetës, shëndetit dhe pronës, nëse kërkohet nga drejtori i Byrosë Kombëtare të Hetimit. 
4. Rregullat e detajuara mbi procedurat e sigurisë sipas kësaj dispozite parashikohen me vendim të Këshillit të Ministrave. 
5. Oficerët e caktuar për sigurinë e gjyqtarëve, prokurorëve, anëtarëve të Byrosë Kombëtare të Hetimit, familjeve dhe banesave të tyre nuk zëvendësohen pa marrë paraprakisht miratimin e kryetarit të gjykatës, drejtuesit të Prokurorisë së Posaçme apo drejtorit të Byrosë Kombëtare të Hetimit.

KREU Vlll
KUSHTET E SIGURISË PËR BESIMIN DHE KONFIDENCIALITETIN
Neni 48
Heqja dorë nga të drejtat si kusht për caktimin në detyrë, 
emërimin dhe aksesin në informacion
1. Përpara emërimit, kandidatët për gjyqtarë dhe pozicione të tjera në gjykatat kundër korrupsionit dhe krimit të organizuar, kandidatët për prokurorë dhe pozicione të tjera në Prokurorinë e Posaçme, kandidatët për drejtor, zëvendës drejtor, hetues, oficer të shërbimeve të policisë gjyqësore dhe pozicione të tjera në Byronë Kombëtare të Hetimit, firmosin deklaratën përkatëse me shkrim për heqjen dorë nga e drejta e tyre për pritshmëri për privatësi (jetë private) në telekomunikimet e tyre dhe në të dhënat financiare të dhënë në Shtojcën B të këtij ligji. Kjo deklaratë firmoset përpara se ata të caktohen me detyrë apo të punësohen.

2. Anëtarët e afërt të familjeve të personave të përmendur në pikën 1 gjithashtu firmosin deklaratën përkatëse për heqjen dorë nga të drejtat të dhënë në Shtojcën B të këtij ligji, si tregues se i kuptojnë kushtet.

3. Pas caktimit në detyrë apo punësimit, gjyqtarët dhe pozicionet e tjera në gjykatat kundër korrupsionit dhe krimit të organizuar, prokurorët dhe pozicionet e tjera në Prokurorinë e Posaçme, drejtori, zëvendës drejtori, hetues, oficerë të shërbimeve të policisë gjyqësore dhe pozicione të tjera në Byronë Kombëtare të Hetimit kanë nga një telefon celular, adresë poste elektronike dhe numër telefoni të dhënë nga gjykatat kundër korrupsionit dhe krimit të organizuar apo organet e Strukturës së Posaçme kundër Korrupsionit dhe Krimit të Organizuar, dhe bien dakord të përdorin vetëm ato numra telefoni dhe adresa poste elektronike. Ata nuk lejohen të përdorin asnjë formë tjetër komunikimi elektronik. Numri i telefonit dhe adresa e postës elektronike i nënshtrohen kontrollit periodik nga Oficeri Përgjegjës i Byrosë Kombëtare të Hetimit.
4. Gjyqtarët dhe pozicionet e tjera në gjykatat kundër korrupsionit dhe krimit të organizuar, prokurorët dhe pozicionet e tjera në Prokurorinë e Posaçme, drejtori, zëvendës drejtori, hetuesit, oficerët e shërbimeve të policisë gjyqësore dhe pozicione të tjera në Byronë Kombëtare të Hetimit plotësojnë dhe nënshkruajnë deklaratën mbi llogaritë e tyre financiare, si dhe ato të anëtarëve të afërt të familjeve të tyre të dhënë në Shtojcën C të këtij ligji. Deklarata dorëzohet tek Oficeri Përgjegjës i Drejtorisë së Përgjithshme për Parandalimin e Pastrimit të Parave. Llogaritë financiare i nënshtrohen kontrollit periodik nga Drejtoria e Përgjithshme për Parandalimin e Pastrimit të Parave. Të gjitha llogaritë e reja deklarohen brenda 3 ditëve.
 Neni 49
Kontrolli Periodik
1. Llogaritë financiare të kryetarëve të gjykatave, të gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve të posaçëm dhe punonjësve të Prokurorisë së Posaçme, të drejtorit, zëvendës drejtorit, hetuesve, oficerëve të shërbimeve të policisë gjyqësore dhe punonjësve të tjerë të Byrosë Kombëtare të Hetimit, si edhe të anëtarëve të afërt të familjeve tëtyre vëzhgohen në përputhje me rregullat e parashikuara në nenin 50. Telekomunikimet e kryetarëve të gjykatave, gjyqtarëve, drejtuesit, prokurorëve, drejtorit, zëvendës drejtorit, hetuesve, oficerëve të shërbimeve të policisë gjyqësore të Byrosë Kombëtare të Hetimit mbikqyren në përputhje me rregullat e parashikuara në nenin 51 të këtij ligji.  

2. Oficeri Përgjegjës i Byrosë Kombëtare të Hetimit dhe Drejtoria e Përgjithshme për Parandalimin e Pastrimit të Parave bashkërendojnë veprimtaritë e tyre dhe takohen sipas nevojës, por jo më rrallë se një herë në muaj, për të diskutuar mbi veprimtari të dyshimta. 

3. Oficeri Përgjegjës i raporton prokurorit të posaçëm të gatshëm çdo informacion që mbështet një dyshim të arsyeshëm për korrupsion apo veprimtari kriminale. Nëse prokurori i posaçëm duket i përfshirë në veprimtarinë kriminale, atëherë Oficeri Përgjegjës i raporton cilitdo prej prokurorëve të posaçëm në Prokurorinë e Posaçme i cili duket se nuk është i përfshirë në veprimtarinë e dyshimtë. 
Neni 50

Kontrollet dhe vëzhgimet që kryhen nga
Drejtoria e Përgjithshme për Parandalimin e Pastrimit të Parave
1. Drejtoria e Përgjithshme për Parandalimin e Pastrimit të Parave cakton një punonjës të saj, në konsultim me Drejtuesin e Prokurorisë së Posaçme, për të mbikqyrur llogaritë financiare të kryetarëve, gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve dhe punonjësve të Prokurorisë së Posaçme, drejtorit, zëvendës drejtorit, hetuesve dhe punonjësve të Byrosë Kombëtare të Hetimit, oficerëve të Shërbimeve të Policisë Gjyqësore të Byrosë Kombëtare të Hetimit si dhe të anëtarëve të afërt të familjeve të tyre. Ky person është përgjegjës për kallëzimin e çdo vepre penale të mundshme dhe ka atributet e policisë gjyqësore. Ky pozicion i kalon një punonjësi tjetër me rotacion çdo dy vjet. Oficeri Përgjegjës i Drejtorisë së Përgjithshme të Parandalimit të Pastrimit të Parave mbikqyret nga Oficeri Përgjegjës sipas pikes 4 të nenit 42 të këtij ligji. Oficeri Përgjegjës nuk ka përgjegjësi të tjera. 

2. Oficeri Përgjegjës kryen ruajtjen e të dhënave për gjashtë muaj dhe, në rast se nuk urdhërohet nga një prokuror i Prokurorisë së Posaçme t’i ruajë të dhënat për më gjatë, i shkatërron ato pas muajit të gjashtë. Ky person është përgjegjës për mbrojtjen e të dhënave personale në përputhje me legjislacionin përkatës.

3. Oficeri Përgjegjës shqyrton çdo muaj llogaritë financiare të kryetarëve, gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve tëposaçëm dhe punonjësve të Prokurorisë së Posaçme, drejtorit, zëvendës drejtorit, hetuesve dhe punonjësve të Byrosë Kombëtare të Hetimit, oficerëve të Shërbimeve të Policisë Gjyqësore të Byrosë Kombëtare të Hetimit si dhe të anëtarëve të afërt të familjeve të tyre.

4. Oficeri Përgjegjës ka akses tek deklarimet e pasurive dhe të lidhjeve, të bëra prej  kryetarëve, gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve të posaçëm dhe punonjësve të Prokurorisë së Posaçme, drejtorit, zëvendës drejtorit, hetuesve dhe punonjësve të Byrosë Kombëtare të Hetimit, oficerëve të Shërbimeve të Policisë Gjyqësore të Byrosë Kombëtare të Hetimit. Ai ka edhe bashkëpunimin e Shërbimit Informativ Shtetëror.

5. Oficeri Përgjegjës i raporton prokurorit të posaçëm të gatshëm çdo informacion që mbështet një dyshim të arsyeshëm lidhur me indiciet e mëposhtme. Nëse prokurori i posaçëm duket i përfshirë në veprimtarinë kriminale, atëherë Oficeri Përgjegjës i raporton cilitdo prej prokurorëve të posaçëm në Prokurorinë e Posaçme, i cili duket se nuk është i përfshirë në veprimtarinë e dyshimtë:

a) transaksione të mëdha financiare;

b) modele të pazakonta transaksionesh financiare;

c) transaksione financiare nga burime të pazakonta apo kriminale;

ç) ekzistencë llogarish financiare të cilat nuk janë deklaruar.
Neni 51
Kontrollet dhe vëzhgimet që kryhen nga Byroja Kombëtare e Hetimit

1. Oficeri Përgjegjës në Byronë Kombëtare të Hetimit krijon një plan për shqyrtimin çdo muaj të komunikimeve telefonike, mesazheve apo postës elektronike të kryetarëve, gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve dhe punonjësve të Prokurorisë së Posaçme, dhe të drejtorit, zëvendës drejtorit, hetuesve, oficerëve të shërbimeve të policisë gjyqësore dhe punonjësve të Byrosë Kombëtare të Hetimit. Ky plan nuk u bëhet i ditur kryetarëve të gjykatave, gjyqtarëve, drejtuesit të Prokurorisë së Posaçme, prokurorëve të posaçëm, drejtorit të Byrosë Kombëtare të Hetimit apo kujtdo tjetër. Plani ndryshohet çdo tre muaj.

2. Oficeri Përgjegjës ka akses në deklarimet e pasurive dhe të lidhjeve, të bëra prej kryetarëve, gjyqtarëve dhe punonjësve të gjykatave kundër korrupsionit dhe krimit të organizuar, të drejtuesit, prokurorëve dhe punonjësve të Prokurorisë së Posaçme, drejtorit, zëvendës drejtorit, hetuesve, oficerëve të shërbimeve të policisë gjyqësore dhe punonjësve të Byrosë Kombëtare të Hetimit. Ai ka edhe bashkëpunimin e Shërbimit Informativ Shtetëror.

3. Oficeri Përgjegjës, në se ka dyshim të arsyeshëm se një telefonatë, mesazh apo komunikim me postë elektronike është provë e korrupsionit, nxjerrjes së informacionit, komunikimit me organizata kriminale, ndikimit politik apo çfarëdo veprimi tjetër që mund të jetë në shkelje të Kodit Penal, ai ia raporton atë një prokurori të posaçëm të Prokurorisë së Posaçme, i cili nuk është i përfshirë në shkelje.

4. Oficeri Përgjegjës i ruan të dhënat për 2 muaj dhe, në rast se nuk urdhërohet nga një prokuror i Prokurorisë së Posaçme t’i ruajë të dhënat për më gjatë, i shkatërron ato pas muajit të dytë. Ky person është përgjegjës për mbrojtjen e të dhënave personale në përputhje me legjislacionin përkatës.

5. Oficeri Përgjegjës nuk dëgjon telefonatat që shkelin të drejtën për jetë private të personave që nuk kanë dhënë miratim paraprak për vëzhgimin. Nëse Oficeri Përgjegjës ka dyshim të arsyeshëm se ka ndodhur apo do të ndodhë një vepër penale dhe se vëzhgimi i asaj telefonate me persona që nuk kanë dhënë miratim paraprak do të japë prova për këtë vepër penale, ai do të kontaktojë menjëherë një prokuror të posaçëm të papërfshirë në shkelje për të marrë autorizim nga gjykata. 
Neni 52
Mbrojtja e të dhënave
Të dhënat personale ruhen dhe përpunohen në përputhje me legjislacionin në fuqi për mbrojtjen e të dhënave personale.
Neni 53
Raportimi i informacionit dhe provave
1. Çdo person, përfshirë oficerët përgjegjës të Byrosë Kombëtare të Hetimit dhe Drejtorisë së Përgjithshme për Parandalimin e Pastrimit të Parave, kanë të drejtën të raportojnë informacion apo prova të një shkeljeje të kryer nga një kryetar ose gjyqtar i gjykatave kundër korrupsionit dhe krimit të organizuar, prokuror i Prokurorisë së Posaçme, drejtor, zëvendës drejtor, hetues, oficer i shërbimeve të policisë gjyqësore ose pozicione te tjera në Byronë Kombëtare të Hetimit, ose nga një punonjës tek një prokuror i Prokurorisë së Posaçme i cili nuk është i përfshirë në shkelje.

2. Bazuar në një raport në përputhje me pikën 1 të këtij neni, një prokuror i Prokurorisë së Posaçme nis një hetim kundër kryetarit ose secilit gjyqtar të gjykatave kundër korrupsionit dhe krimit të organizuar, drejtuesit ose prokurori të Prokurorisë së Posaçme, drejtorit, zëvendës drejtorit, hetuesve, oficerëve të shërbimeve të policisë gjyqësore dhe pozicioneve të tjera në Byronë Kombëtare të Hetimit, ose punonjësve, pa kërkuar miratim nga ndonjë autoritet tjetër.  
Neni 54
Shkarkimi për shkeljen e kushteve të besimit dhe konfidencialitetit

1.  Kur ka prova se një kryetar ose një gjyqtar i gjykatave kundër korrupsionit dhe krimit të organizuar, një drejtues ose prokuror i Prokurorisë së Posaçme ka nxjerrë informacion sensitiv, qoftë nga pakujdesia apo me qëllim, ai person mund të shkarkohet nga Këshilli i Lartë Gjyqësor apo Këshilli i Lartë i Prokurorisë.

2. Kur ka prova se një punonjës i gjykatave kundër korrupsionit dhe krimit të organizuar, Prokurorisë së Posaçme, ose Drejtori, zëvendës drejtori, hetuesit, oficerët e shërbimeve të policisë gjyqësore ose punonjësit e Byrosë Kombëtare të Hetimit ka nxjerrë informacion sensitiv, qoftë nga pakujdesia apo me qëllim, ai person mund të shkarkohet.
Neni 55

Aktet nënligjore

1. Përveç rasteve kur parashikohet ndryshe nga ky ligj, Drejtuesi i Prokurorisë së Posaçme, dhe Drejtori i Byrosë Kombëtare të Hetimit, hartojnë dhe miratojnë aktet nënligjore në përputhje me këtë ligj  brenda dy muajve nga momenti i krijimit dhe funksionimit të këtyre strukturave.

2. Këshilli i Ministrave, brenda 6 muajve nga hyrja në fuqi e këtij ligji, ngarkohet të nxjerë aktet nën-ligjore në përputhje me përcaktimet e pikës 2 të nenit 46 dhe pikës 4 të nenit 47 të këtij ligji. 

KREU  IX
BUXHETI

Neni 56
Buxheti për Strukturën e Posaçme kundër Korrupsionit dhe Krimit të Organizuar
1. Struktura e Posaçme kundër Korrupsionit dhe Krimit të Organizuar ka një buxhet të pavarur që është pjesë e buxhetit të shtetit dhe parashikohet në një zë të veçantë të tij. 

2. Drejtuesi i Prokurorisë së Posaçme harton projekt buxhetin e Strukturës së Posaçme kundër Korrupsionit dhe Krimit të Organizuar.
3. Buxheti i Strukturës së Posaçme kundër Korrupsionit dhe Krimit të Organizuar, në të cilin përfshihet buxheti i Strukturës së Posaçme, buxheti i Byrosë së Hetimit dhe buxheti i shërbimit të oficerëve të policisë gjyqësore, hartohet dhe zbatohet në përputhje me legjislacionin përkatës të menaxhimit buxhetor e financiar. 

4. Në rastin kur propozimi i projekt buxheti të Strukturës së Posaçme kundër Korrupsionit dhe Krimit të Organizuar nga Këshilli i Ministrave është i ndryshëm nga projekt buxheti i propozuar nga Drejtuesi i Prokurorisë së Posaçme, ky i fundit ka të drejtë të marrë pjesë në procedurat parlamentare për të mbrojtur projekt buxhetin e propozuar. 

5. Në buxhetin e Strukturës së Posaçme kundër Korrupsionit dhe Krimit të Organizuar mund të përfshihen edhe të ardhura të tjera të ligjshme përfshirë fonde nga donatorë ndërkombëtarë të cilët nuk janë në konflikt interesi me veprimtarinë e Strukturës së Posaçme kundër Korrupsionit dhe Krimit të Organizuar.
6. Fondet e marra në përputhje me pikën 5 të këtij neni duhen të përdoren në përputhje me marrëveshjet e lidhura me donatorin ndërkombëtar dhe në zbatim të legjislacionit në fuqi. 
KREU X 

DISPOZITAT PËRFUNDIMTARE
Neni 57
Dispozita kalimtare

 1. Dispozitat kalimtare për gjyqtarët e Gjykatës së Shkallës së Parë për Krimet e Rënda dhe Gjykatës së Apelit për Krimet e Rënda parashikohen në zbatim të dispozitave përkatëse të Ligjit “Për Statusin e Gjyqtarëve dhe Prokurorëve”. 

2. Dispozitat kalimtare për Prokurorët e Prokurorisë për Krimet e Rënda parashikonen në zbatim të dispozitave përkatëse të Ligjit “Për Statusin e Gjyqtarëve dhe Prokurorëve”.

3. Gjykatat kundër Korrupsionit dhe Krimit të Organizuar dhe Prokuroria e Posaçme vendosen në ndërtesën aktuale të Gjykatës për Krimet e Rënda dhe Prokurorisë për Krimet e Rënda.
4. Byrosë Kombëtare të Hetimit i sigurohet një mjedis i përshtatshëm pune dhe pajiset brenda katër muajve nga hyrja në fuqi e këtij ligji. 

5. Deri në fillimin e funksionimit të Prokurorisë së Posaçme, kompetenca e saj për të ushtruar ndjekjen penale dhe përfaqësimin e akuzës në gjyq, për veprat penale apo subjektet e përcaktuara në pikën 2 të nenit 135 të Kushtëtutës, ushtrohet përkatësisht nga Prokuroria e Përgjithshme, prokuroritë e rretheve gjyqësore, apo Prokuroria e Krimeve të Rënda, sipas kompetencës dhe juridiksionit të parashikuar nga legjislacioni në fuqi përpara hyrjes në fuqi të ligjit nr. 76/2016 “Për disa shtesa dhe ndryshime në ligjin nr. 8417, datë 21.10.1998, “Kushtetuta e Republikës së Shqipërisë”, të ndryshuar”. Ditën e fillimit të funksionit të Prokurorisë së Posaçme, çështjet nën hetim apo gjykim, i transferohen menjëherë për ndjekje kësaj prokurorie.
6. Në mënyrë që të respektohet e drejta e të pandehurve për një gjykim të drejtë, çështjet që do të jenë në gjykim para Gjykatave për Krimet e Rënda në ditën e 300-të pas hyrjes në fuqi të këtij ligji, mbeten nën kompetencën e Gjykatave kundër Korrupsionit dhe Krimit të Organizuar, edhe nëse ato nuk bëjnë pjesë në kompetencën parësore apo dytësore të Gjykatave kundër Korrupsionit dhe Krimit të Organizuar sipas këtij ligji. Këto çështje ndiqen penalisht nga Prokuroria e Posaçme. 
7. Në mesnatën e ditës së 300-të pas hyrjes në fuqi të këtij ligji, kompetencat e parashikuara nga nenet 8 dhe 9 të këtij ligji u kalojnë Gjykatave kundër Korrupsionit dhe Krimit të Organizuar dhe Prokurorisë së Posaçme. 

8. Ligji Nr. 9110, datë 24.07.2003, “Për Organizimin dhe Funksionimin e Gjykatave për Krimet e Rënda”, shfuqizohet në mesnatën e ditës së 300-të pas hyrjes në fuqi të këtij ligji.

9. Një Komisioni i përbërë nga ekspertë të drejtësisë penale, të caktuar nga misionet e Bashkimit Evropian dhe qeverisë së Shteteve të Bashkuara të Amerikës në Shqipëri, do të japë udhëzime dhe këshilla për themelimin dhe zhvillimin e Byrosë Kombëtare të Hetimit, për një periudhë 2 vjeçare duke nisur nga momenti i themelimit të kësaj Byroje. Komisioni i Pavarur i Rishikimit vëzhgon në mënyrë aktive procesin e rekrutimit dhe trajnimit të punonjësve të Byrosë Kombëtare të Hetimit, si dhe miraton materialet e trajnimit të Hetuesve dhe Drejtorit të Byrosë Kombëtare të Hetimit.

10. Struktura e Posaçme kundër Korrupsionit dhe Krimit të Organizuar ka buxhet fillestar të përcaktuar me vendim të Këshillit të Ministrave dhe të miratuar me ligj të posaçëm për buxhetin. Të gjithë buxhetet e mëvonshme përcaktohen në përputhje me nenin 56.
11.  Përjashtimisht nga rregulli i parashikuar në pikën 6 të nenit 6, dhe pikën 2 të nenit 12 të këtij ligji, për një periudhë 4 vjeçare nga hyrja në fuqi e këtij ligji, kontrolli i verifikimit të pasurisë dhe figurës së kandidatëve për gjyqtarë në Gjykatat e Posaçme kundër Korrupsionit dhe Krimit të Organizuar ose prokurorë në Prokurorinë e Posaçme, si dhe familjarëve të afërt të tyre, bëhet nga Komisioni i Pavarur i Kualifikimit, në kuadër të procesit të rivlerësimit, sipas nenit 179/b të Kushtetutës dhe Ligjit “Për Rivlerësimin Kalimtar të Funksionarëve të Sistemit të Drejtësisë në Republikën e Shqipërisë”. Një gjyqtar apo prokuror që ka kaluar me sukses procesin e rivlerësimit, konsiderohet se e përmbush kushtin e sigurisë të parashikuar në shkronjën “a” të pikës 1 të nenit 6 të këtij ligji. Vetëm pas kalimit me sukses të procesit të rivlerësimit, me vendim përfundimtar, ata/ato mund të kualifikohen për t’u përzgjedhur si gjyqtar në Gjykatat e Posaçme kundër Korrupsionit dhe Krimit të Organizuar ose prokuror në Prokurorinë e Posaçme.
12. Përjashtimisht nga rregulli i parashikuar në pikën 5 të nenit 6, për një periudhë 2 vjeçare nga hyrja në fuqi e këtij ligji, rolin e Komisionit të Posaçëm lidhur me Verifikimin e Pasurisë dhe Figurës për kandidatët për nëpunës civilë gjyqësorë në Gjykatat e Posaçme, personel administrativ në Prokurorinë e Posaçme, për Drejtor dhe për hetues të Byrosë Kombëtare të Hetimit, si dhe familjarët e afërm të tyre, e luan Komisioni i Posaçëm i përbërë nga: 

a) dy prokurorë të Prokurorisë së Posaçme, të zgjedhur me short. Procesi i përzgjedhjes me short monitorohet nga Avokati i Popullit; dhe 

b) një gjyqtar të Gjykatave të Posaçme kundër Korrupsionit dhe Krimit të Organizuar, i zgjedhur me short. Procesi i përzgjedhjes me short monitorohet nga Avokati i Popullit.

13. Komisioni i Posaçëm i ngritur sipas pikës 12 të këtij neni e ushtron veprimtarinë e tij në bazë të pikës 6 të nenit 6 dhe nenit 7 të këtij ligji.   
Neni 58
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.
KRYETARI

ILIR META
�Projektligji se bashku me ligjet e tjera ishte menduar të kalonin si paketë së bashku me projektligjin “Për  disa shtesa dhe ndryshime në ligjin nr. 8417, datë 21.10.1998, “Kushtetuta e Republikës së Shqipërisë, të ndryshuarˮˮ.  

